url: =Kum thak ~ ZBYF Tangko :: ZOMI DAILY\nKum thak ~ ZBYF Tangko\nposted on 27 December 2016 at 7:30 am Lomkholna: Article\nKum thak a om nadingin kum lui a om kul a, a lui a om manin a thakin manphatna nei hi. Mihing zong nuntakna lui pan nuntakna thak a neih ciang a lungnuamin, nuntak nuam sa hi. Kum lui pen mi tampi adingin dahna, lunggimna leh haksatna thuak kum hi ding a, pawlkhatte adingin van thak, inn thak, nasepna thak, leh lawhcinna neih kum, kum lungdamhuai hi ding hi. Bangbang ahi zongin, kum thakah lungsim leh ngaihsutna thaksuaksakin, kum lui a nasep hoihte zomin, asiate apha a puah kisam hi.\nI. Kum lui sunga nuntakna panin ngaihsut kik ding leh kum thak a kalsuan dan ding hong lak thei tampi om a, tuate tawmkhat en dih ni :\n1) A hampha mi na hi hi : Gitloh tuam hang hi het loin, kamsiatna leh accident tuamtuam hangin mi tampi in kumlui sungin sihna tuak uh a, nangma hoih man, kikepzawh man leh na thatang hatna hang hi loin, sihna na tungah hong tun lohna pen Pasian hehpihna hang hi a, mi hampha na hi hi. Tua ahih manin, na nuntakna lui-ah Pasian’ hong kepna hangin lungdam ko in.\n2) Ki-en kik in : Na sepsa nate, na ngaihsutna, leh na kiciamnate ngaihsun kik in. Na sepsate-ah na lung a kim hiam? Na tup na ngim bang-zah tangtung hiam? Society adingin mi noksak na hi hiam? Na nuntakna luiah na lungkimlohna banga na nasepna a om leh nusia-in, a thak, lampi thak ngaihsun in. Pasian deihloh bangte sem na hiam? I gamtatnasate ki-en pha kikin Topa’ lamah kihei kik ni (Kah La 3:40). English historian minthang Arnold Tonbyee in, “Nunglam thu kan masa loin mailam kikalsuan thei lo hi” na ci hi. A nun-takna lui a enkik nuam lo a, a hoih leh hoih lo zong a ngaihsun ngei lo mi pen mi zahtakhuai, mi thupi hi ngei lo hi.\n3) Na meetpih hiam : Kum 2010 pen a ciamtehhuai mahmah kumin na zang kha hiam? Pianthak kum, LAITHAI kap, ZU dawn, ZA tep, TUIBUK muam leh Pasian leh pumpi in a deih loh tep le muam tuamtuam kikhel kum, innkuan kithutuak kum, lai zawh (passed) kum, siamna thak neih kum, midangte adinga na hoih sep kum etc. in na zang kha hiam? Na meetpihna a om kei phial zongin, tukum 2011 ciangin a ciamtehhuai dingin bangci bangin kalsuan ding cih kingaihsun in.\nII. Kum thakah kalsuanzia thak leh ngaihsutna thak tawh kalsuan kisam hi. A siate paiin, a hoihte zomsuakin, a thak nuntakna-ah nuntak ding kisam hi. Tua ahih manin kum thakah:\n1) Kigingkhol in : Kum thakah na ngaihsutna, na utdan, na lunggulh, na lawmte hong thak veva lo ding hi. Kum lui a na thuak haksatna pawlkhatin hong muak veve ding hi. Na lawm na gualte’n a hoih lo lampi na zuih nadingin hong zawn veve ding hi. A hoihlo lampi-ah hong paipih theih nadingin na puan pan hong kai veve kha ding a, lam na pial theih nadingin hong huausimin hong auhsan lai veve ding hi. Tua haksatnate na tuak ding lam theikhol inla, tua hun cianga na zawh dingdan ngaihsunin kigingkhol in. Lungdamna na ngah ding lam thei inla, lungzinna leh kamsiatna thuak ding na hih lam manggilh kei in. Leitung pen asia apha omna hi a, tuate na thuak ciangin a uanglua a lungdam leh, puklawhna ding a haksatna leh ze-etna a zang lo dingin kigingkhol in.\n2) Ngimna/hanciamna nei in : Ngimna kician nei loa a nungtate mi tungah leeng ngei lo a, tua mite in mite niam-etna leh pampaihna tuak hamtang uh hi. Lo kho mi na hih leh, ‘tua bangin sem leng lawhcing ning’ cih ngaihsun inla, sai (shop) nei na hih leh tukum sunga na van lak ding leh na zuak khiat ding tangpi khat ngaihsutsa-in nei in. Sang naupang na hih leh, tua divisionah ka pass ma teng, a siampen ka hih mateng, hua nu, hua pa sangin ka siam zawk ma teng, ciin ngaihsutna leh ahoih lamah gual-elna nei in. Siamna thak khat beek na neih nading hanciam inla, na manggilh ngeiloh ding na hoih sep kipat kumin zang in. Lungdambawl leh Kum thak pawi ka zatna-ah ngimna kician a nei nih in a ngimna uh hong pulak a, khat in “Tukum bul pan kipan ka innkuan uh a neupen pan a lianpen dongin sawma khat a maana piak ding hamciamna / ngimna ka nei uh hi” hong ci a, khatpa in, “Ko innkuan in zing thungetna neihzel ding ka hanciam uh hi” hong ci hi. A hanciam thei, ngimna a nei thei i hi a, Pasian hatna muangin i sep nak leh tangtung ding hi. Ngimna a thupi lo om lo a, lung nuntak a nuntak kaana a simmawhhuai nuntakna om lo hi.\n3) Na bukmun khan in : Kum 2011 ZBC thulu “Na bukmun kha in” cih ahi hi. Lai Siangtho in bukmun khana, tenna puanbukte kizalsak a, cilbawl lo dingin leh, a khaute sausaka, a khetphimte khenkip dingin hong hilh hi (Isaiah 54:2)\nKum luiah i bukmun bang cia hi a, koi lamah khan ding i hi hiam, cih ngaihsut kisam hi. Bukmun khan nading kibang kim lo ding hi. Kikhop hahkat lo na hih leh kikhopna lamah khangsakin, piakkhiatna – sawma khat & citpiakna tuamtuamah a hat lo na hih leh piakkhiatna lamah khangsakin, Lai Siangtho sim, thunget a hat lo na hih leh tua lamah khansak ding hanciam in. Itna, veina, khualna, mision nasepna lamah zong bukmun khansak ding thupi hi. Eima bukmun khan nading tek tel siam ni.\nTua banga bukmun na khansak a, Pasian lungkim bang na nasep ciang, na suan le khakte kizelin, minamdangte leitang luah ding uh a, a kinusia khuapite na mite tawh kidim ding hi (Isaiah 54:3).\nNa bukmun na khansak nading lampi-ah haksatna, kosiatna, engbawlna, langbawlna leh zahpihna zong na tuak thei hi. Ahih hangin tuate hanga lau lo leh maizum lo a, “Pasian in mawhnate phawkden lo a, hong ompih ding hi”, cih phawk in (Isaiah 54:4)\nNa bukmun na khan lai takin a khaute sausak a, a khetphimte khetkip ding mangngilh kei in. Khetphim na khetkip kei a ahih leh, thu tuamtuam hangin na bukmun khan pen kisia ding a, maizumna leh bawlsiatna na thuak ding hi. Thungetna leh thuakzawhna tawh na khetphim khenkip in. Pasian in hong panpih ding hi.\n4) Mangngilh kei in : Kum thak na zat ciangin nang leh leitung mite nuntakna a bei hun ding kum khatin a nai lam thei in. Kum lui sangin kum thakah sih na kingap zaw hiam? Ut leh utloh mana a kithuaka a kipelh thei hi lo, mihingte adinga a kisehsa sihna in hong nawk ding lam thei inla, ahihna banga Pasian tawh a sangsiam/thuaksiam thei dingin na lungsim kingaihsun in.\nNa nuntakna lui-ah mawhna khelhna, a kisikhuai mahmah in zong na gamta thei hi. Nuntakna lui pen nuntakna thakah, asia pen ahoihah kibawlphat nadingin thuhun pen hun hoih ahih lam phawk inla, tuhun nuntakna pen na khantawn nopsakna leh na tawntung nuntakna tawh a kizop lam mangngilh kei in.\nNa lungsim uh leh na ngaihsutna uh thaksuaksak un (Efesa 4:23).\nZBYF Tangko: January 2011\nPrevious: British Pop Superstar George Michael si ~ TK Lian\nNext: Dahna Pulakna: Mangpha Lia Ning Khan Vung, Kha 9 (Gualnam beh)\nSengam ah Kawlgammi khangno khat vankham zatui tawh kiman ~ ZD


timestamp: atn

url: =Malaysia palik te’n Sabah ah migilo kipawlna makaikhat kaplum :: ZOMI DAILY\nposted on 4 December 2017 at 11:26 pm UTC+9:30 Lomkholna: Malaysia, News, Sawltak, World\nMalaysia, Sabah State sungah Curfew Hours hunsung in Security Force te’n mikhat kaplum uh cih NTS pan kiza hi. Tuni Monday (Dec 04) zingsangtunglam in aki kaplum ci a, tua aki kaplumpa pen miman in sumtawh akitansak Abu Sayyaf Groups kici migilo kipawlna tetawh akizom khat kici hi.\nPolice te genkhiatna ah tuapa pen kum 31 aphakhin khat hi a, aminpen Abu Paliyak ci’n pulakkhia uhhi. Komander Paliyak @ Yusof ci’nzong amin atuamin nei kici hi.\nHihpa pen abeisa hunsung inzong tuipi tungah guktak gamtatna, buluhna Robbery leh Kidnapping vai tuamtuam agamtatna tawh matding in akizongzong, Wanted List sungah akikoih khat ahihi. Abeisa kum 3 hunlaipawl inzong Sabah East Coast ah ngakhawina Fish Farm Breeders te mancip in sumngetna vaitawhzong matding in akizongzong khat ahihi.\nTuni zingsanglam 3am hunpawl in Pulau Kantung Kalungan kuamsung ah Security Forces te avakkawikawi laitak in amuhkhiat uh cihi.\nSabah police commissioner Datuk Ramli Din in agenkhiatna ah hihpa pen Philippines tawh gamgi kuamsungteng ah gitloh gamtatna Crime tuamtuam abawlden khat hi ci’n genkhia hi.\nTuzingsang inzong Eastern Sabah Safety Zone sungteng ah bangci bangin mi mantheihding omhiam, Security Forces te banghunteng ah vakzel uhhiam cih a encik, Monitor in aomlaitak in aki mukhia cihi.\nTuzingsang in Security Forces te’n tuipi tungah Boat khat leh mikhat atuang mukha uh ahih manin, muanmawhhuai sapah uhhi. Tuaciang in Security Forces te’n nehphei uh a, kopen Police hi ung ci’n ki pulak uhhi.\nTuaciangin tuapa pen Boat tawh thakhatthu in taikhiapah a, Security Forces tezong thautawh kapkawm cihi. Tuaciang in Police te’nzong thautawh lehkap kikpah uhhi.\nTawlkhatsung akikapkhit uhciangin tuapa pen Boat tungah asisa in Police te’n mukhia uhhi. Boat sungah Pump Gun kici thau pawlkhat leh thautang pawlkhatzong Police te’n mukhia uhhi.\nApumpi hoihtak avelcian uhciangin hihpa ii pumpi tungah thautawh akikapna liamma mun 9 bangah kimu a, abeisa in thautawh akikap khakna hiding kici hi.\nMore: Philippines ah IS migilo tetawh akizom te’n Germany gammi khat a ngawng tansak\nNungkumsung December khasung inzong General Operations Force panin Police tetawh Kidnap abawlsawm te Semporna Waters sungah kikapna piangngei a, migilo te 3 ki kaplum ngeihi. Abu Sayyaf Militant Group kici migilo te’n Philippines leh Malaysia gamgidung tengah mi manzelzel uh a, sum tampipi tawh kitansak uhhi. Tukum February khasung inzong Germany papi khat sumtawh akitanlo ahih manin, thatlum ziaumawk uhhi. Sawltak #zomidaily\nPrevious: Tedim aa Bawhlung vaipen (Pawlpi namkim)\nNext: Bangkok aom Myanmar Embassy ah Fake Bomb kimu, Security kikhan


url: =Thupha maw? Hamsiat na, et kik huai. Nang e? (Blessing or Curse?) :: ZOMI DAILY\nposted on 24 June 2013 at 2:45 pm Lomkholna: Article, Nantalsuan\nBlessing or Curse? Thupha maw? Hamsiat na, et kik huai. Nang e? (65th Zomi/Chin National Day muakna) Paak tuiduh lo khat a khan ding deihsak lua in, tui ih buakbuak khak leh hong si zawsop kha ding hi.\n“A hunzui in a kikhel theilo na khat, a nuntaak paisuak ding hamsa hi” ci-in a beisa kum tampi laipek in leitung mipil minthang khat in, a na gen hi.\nMipawl khat ten, na khat peuhpeuh a pianciang , a sia leh a pha tonkhawm, na ci se uh hi. A hih leh, kua-mah mawhsakna hilo, ih taangthu ih batzawh tan, tawm sulzuih kik ni ci leng,\n1. Zolai hong kibawlsak a, nuam ih sa mah mah hi. A hizong, Tuallai ih thei nawn kei hi.\n2. Pilsinna ah gualzuahna sangpipi ih ngah zo hi. A hizong, kikhenna in, ih zang thei hi.Ih kisak theih pih bilbel a, mi thu ih dong nuam nawn kei hi.\n3. Gamsung gampua sumzon ih hanciam a, sumnei pawlkhat mah ih om hi. A tamzaw black market leh golhgukpiakna ah, ih tualbual hi. Guta leh ngalkhaat bang in khattang in ki gamtaangh nuam zaw-in, midang tawh kipawlkhop leh nasep khopding hong lunggulhsak zokei hi.\n4. Tanghlai hun khat lai-in, ei leh ei ih ki-uk hi. Tua mah bangin, tualgal ih nei den hi.\n5. Mangkaang/Kumpi vang in, ih mipi te ih-uk zo hi.Thahaat thu leh tungsiah mai-et zawhthu tamzaw tawh ih khuasa a, a dangte’ a tang thei nawn kei hi.\n6. A nungta Pasian thu, lungdamhna thu hong kipuak hi. Democracy tawh hong tonkhawm na pi, ih zang siam kei hi.Biakna pawlpi hang in, u leh nau nangawn a kikhen, ih tamsim tham ta hi. Vantung-itna thupha sang, leitungna te ih masak kha hiam?\n7. Tu-ma kum 65 lai-in, Kawlgam’ Mangkhut sung pan, Suahtaak nang’ ih panpih hi. A phawkna in, “Zomi/Chin Minam Ni” ih ci hi. Tudong ei ‘suahtaakna’ ih ngah zo kik nai kei hi. Tua bek tham lo, citak tak in, maban ih pangpih lai a, tudong ih mualtung mipih, minamdang pawlkhat te’ muhdahna thaman ih sang lai hi. Mailam ah kua tawh kipawl leh kua panpih lai ding ih hiam? Zogam leitang hong siikkulloh in, Kawlgam ah, ih ki va-ap zawh nung , Zogam lei hong siikngiat a, gam hong keek masa Mangkang te khiang, “ka suahtakna uh hong pia kik un”, ih ci thei diam?\n8. Tawlkhat Parliament Democracy ih ciam(taste) kha ngei a, khantoh huai mahmah na pi’n, u leh nau kisiatna in ih zangkhial kha thei hi. A zangtheilo ta ding in, phattuamna a tam tuan kei hi. Democracy mah thupi ci-in ih deihlam ih pulaklak kha hi. Ih kipawlna constitution neukhat nangawn zuihding hamsa ih sa hi. A tamzaw deihna ci na pi hang, ei a ih thun zawh kei leh ih langpang tinten nuam pah hi.\n9. Socialist party hong kah ciang, liang ko kikim ding ih hanciam kal, midangte hazatding liangin zalian-panmun lian pipi ih ngah kha hi. A hizong, tungsiah maipha leh angsung bek kimasak kha hiam? Mipi leh khua leh tuui khantoh taktak nading vaihawm na ah, mittaw kineih bangin ih om ngam lel hi. Suakta tak-in, thutak ih ngaihsun thei nawn kei hi. Mipi te’ na ngawn ih kaaipan nuam in, a gammang niloh ih bang sak kha hiam? Ih hihna nangawn ih gen ngam kei hi.\n10. Kawlgam haksatna vai in, muntuamtuam ih tungzo a, khua ih mu zawdeuh hi. Kawlhuihnin dikzawh sawt a hih man in, ih luahsuk Virus/DNA/Genetics ki keng lai a, gelkhop, sepkhop ding munte ah, ih pangkhawm zo pahpah kei hi. A tangpeeknuam ih tam mahmah lai hi. Langbawm(vasa a neu mahmah nam khat) bangin, ih ek ah, ih awk ding a lauhuai hi.\n11. Pasian in leivui pan hong lamto in, leitung kiuli ah ih tung hi. Lampi tuamtek kitawn in, ngaihsutna tuamtek tawh ihtupna-gam ih tung hi. A hizong, ih nungzuiding mi-muan(Loyalty) a hamsa hi. Ih khekhap te ih leh-etngam nawn kei hi.\n12. Haksatna ih tuahna dung zui-in, gam itna, ngaihna te ih gen hi. A hizong, hun-awng uukna (Hobby) bang bek in a nei, ih tam lai hi. Hunbit kipia khiazo sunsun zong mihing thanemna te panpih genloh, kobawlna tawh ih pahtawi hi.\nA sau zaw deuh in,\nTuma kum 100 lai-in Zolai/Tedim lai hong kibawlsak in, ih lungdam mahmah hi. Zomi a tamzaw in ih thei a, manglaimal tawh kibang a hih man in, Leitung kizopna tuamtuam te ah ih noptuam pih hi. Tuallai ih theinawn kei hi. Tuallai tawh ki-at lai a om phial zong’ simthei lo ih hih man in, nin bangin, a thupi taangthu pawlkhat ki vaphualpaai kha in ki-um mawh hi.\nA beisa Kawlgam ki-ukna tungtawn in, hamphatna pawlkhat a ngahlawh ih om hi. Kumpi Pilsinna a ginat loh hang in, ih mainawt tek in, gualzawhna sangpipi ih ngah hi. A hizong midang te’n gualzahna sang a ngah leh a mipih te a huaizo kei zong, lampi a khialh pih kei hi. Eimi-te gualzawhna sang ih ngah leh minam ki khen, pawlpi kikhen sak in ih ki va thei lai phot hi.\nNuntaak-khuasakna hangin, sum leh paai zontheihna, muhna ih nei hi. Gamgi kantan in sum ih zong liang hi. Ih zon mah bangin, a ci thei zong pawlkhat ih om hi. A hizong, a tamzaw black market leh thunei te golhguukpiakna tungtawn a hih man in, ih tatna khempeuh ah guktat bekbek tawh a kibang a, sepkhoptheih tawmzaw a hih man in, ngalkhaat bangin ih tanglen tek hi. Sumbawlna bek hilo, thudang vaihawmna te ah zong, blackmarket lungsim ih neinuam zaw ta hi. Khat leh khat kimuan leh thu-maan ding hong hamsa ta hi. Na khat peuhpeuh a hon-in, ih sepkhop ding a baih nawn kei hi. Sumvai ih van zawh nak leh Pawlpi Siapa tung nagawn ah, ih tuang nuam hi. Deih a bat kei leh pawldang khat ih phutzo pah lel hi.\nHun khat lai-in, ei leh ei sung, a thahat zawzaw in ih ki-uk hi. Kuamah dang in hong susia lo in, ei leh ei tualgal ih kido niloh hi. Gamkeek Mangkaang te hong tun ciang’ amau khutzat te uh tungtawn in hong uk uh a hihi. Tua khutzat te lo buang a dang’ kuamah a tangzo kei hi. Ih suahtaakna leh ih thahatna te ih sum maimang hi.\nZogam ah, a nungta Pasian thu hong kipuak a, lungnopna leh tawldamna a deih khempeuh in, ih ngah thei ta hi.Lungdamna leh hamphatna lianpi ahihi. Tua tawh kizui mah in Democracy a kici, mipi te thuneihna hong kipuak khawm a hihi. Kawlgam in suahtaakna ngah khit’ parliament democracy a zat ma-in, Zogam Pasian biakna sung ah Democracy hong tung khin ta ahihi. A zatdan ding bucing in hong kihilh lo a hiam? ki zangsiam lo hiam? Biakna leh pawlpi in, minam sung hong kikhenkham sak thulian pen khat hongsuak dihzen tawh kibang a hihi.\nMangkang khutsung pan suahtak nading’, a ki tansa ‘ei leh ei ki-ukna’ ngah theih kikna ding’ lunggulhna tawh, a beisa kum 65 lai-in Zogam ukpi pawlkhat leh mipite thukim na tawh ,mualtungmi ih hih zahkhat in, lungsim siangtho tak-in, Kawlgambup suahtaak nading ih panpih hi. Ih ki thutuahna te ih kisaktheih pih peuhmah a, a phawkna ding in, Union Day, “Chin/Zomi Nam Ni” cih bang-in tudong mah ih tang(observe) lai hi.\nAlang khat pan in, tuibuasa kiluak kik theinawnlo bang in, tuahun lai mi te- ngim leh gel te tangtung zolo, lamkhial tawn kha tawh ih kibang den a, ih kileh zonai kei hi. Mangkang/Japan te Zogam hong siik ngiat nangawn, ih nan’/do teeltaal bang hilo, Kawlmi te-in Zogam khe tawh sik kullo in, Panlong vapai liang in, Zogam a vapia suk ih suak dihzen hi.\nPanlong hunlai mi te lungsim puakzia leh khusak zia bangdan hi a, bang hang in, hibang thukimna leh khensatna te na bawl uh hiam? cih ngaihsut huai a hihi. A tom in ci leng, lungsim siangtho tak tawh, mikhempeuh liangko kikim ding’ leh khantoh na ding cih deihna hi mah a, ahizong “ih kipawl pihding kuabang te?” cih, ngaihsun khalo hi le-uh a kilawm hi. Tu hun ciang, ih theih/thuakna tamta a hihman in, ki pilvangta dingin, ih lam-en hi.\nMangkang khutsung pan ‘suahtaakna’ kingahcil lam, hunkhat sung naupang muamkhum tawh khem’ a bang phial zong’ Parliament Democracy ih nei/ciam kha hi. Khantoh huai mahmah sam napi-in, Party tuamtuam neihna hangin, U leh Nau sung nangawn kisia phialzo zahdong in, na ki-om ta leuleu hi. Mangkang te lungsim pi-cin dan ki manzo khalo hiam? cih huai hi. Saklamgam a teeng’ ih sanggam te na ngawn, Democracy gol pen gam khat ah, a suak’ a khankhiat hang un, zangsiam taktak zonai lo tawh a kibang hiam? u nau minam khat leh khat, gal leh sa bang in, ki banban lai thei mawk uh, a hi hi.\nDemocracy ih minthang sak pha mahmah a, ka deih tua hi, ih ci liang hi. Kipawlna khat sung a, rule neuno nangawn zuih ding hamsa ih sa thei hi. Gam ukna hoih a ki cih ciang, rule of law in limtak in nasem thei a cihna hi ding in, san hong kul ding a hihi. Democracy gam a, tungsa ten, zuih ding ki khung Law tam pha mahmah zaw cih, ih theikim ciat ding hi.\nSocialist Party ci-in party khat bek tawh ki-uk na, khat leh khat kihuai ding cih, policy hoih mahmah tawh Parliament Democracy ki laih a hihi.Tua zahkhat mah in zong, mipi deih/teel kullo in, tungsiah te ih etzawh nak leh gam-uk makai peuh kisuak-kisem thei zanzan a hihi. A hoihna khat ah, Party khat bek a hihzah in, U leh Nau sung, kithu tuahloh nading zong hong omnawn lo zel hi. A hizong in, tungsiah te maimu kei khaleng’ cihna bek tawh, mipi te kithusim khanawn lo in, kim leh pam, khua leh tuui khualna mitte hong taw ta a hihi. Hih hunsung a, kumpi khutnuai pan, a khangkha te mit’ a vak kik/ a muhkik nang uh, a hamsa mahmah ta a hihi. Tua vang in, Zomi te lakah mipi leh minam khantohna taktak sang’ tungsiah/angsung khualzaw mittaw tampi om lai leh tuami te gamvai-minam vai ah a gamtat lai man in, Zomipi te ki gammang niloh lai tawh a kibang a hihi.\nNitumna, a khangto mipil mipantah siamte in, naungek khat kum 7 a cindong bek hong kemsak leu uh cin, micingtak khat in ka hong pia kik ding uh hi, ci liang hi. A langkhat pan, Kawlgam huihnin ih dikzawh hong sawt lua ta a hih man in, Kawlgam sung bek hilo, gam thupi dang ah ih tung zong, atam-atawm in, hunlui Kawlgam ki-ukna pan ih luahsuk Virus/DNA/Genetics kivom tek a hihi. Tua virus te quarantine (kemcing) zo/zolo cih-in, ih nasepna leh kipawlna khat peuhpeuh ah, thugen lai pha mahmah phot ding a hihi.\nKawlgam huam Zogam a, Zomi te sang in, Saklamhuam Zomi te’n gamvai suaktatak ngaihsut na ah, picing leh tangzai zaw-in ngaihsun theizaw ding uh a hihi. A gamlapi etkullo in, national politics knowledge lam a muhna uh kanhuai leh a etteh huai zaw ding hi.\nZomi te Pasian in leivui pan hong laamto in leitung kiulii kizeel ta ci-in ih ki koko hi. Lampi tuamtek ki tawn-in, thuakna leh ngaihsutna tuamtek tawh, ih maatek ki khuat hi. Ih nungzui ding-mimuan ding, hamsa kisa tek hi. Ih khekhapte ih enkik ngam nawn kei hi.\nKhantoh zawk ding lunggulh in, pianna Zogam ih nusia hi. Innluah inntuan ci-lo’ki lengkhia phengphang hi. Ih Innpi kua-in, na vaan ding hiam? Innmun logam ih cih zong haaibang in, a-ngak a-zuun omkei leh buahthap kaai leh maimang thei veve ding hi. Ih Pupa gam, migam/ milei hong suak a, lenglaa bangin, ih vahawh hun’ hong tun khak ding’ lauhuai a hihi.\nIsrael te, koikoi ah a om uh zong, a khangkhang in minam-it leh “Pasian in nikhat ni teh gamkhat hong pia ding” cih lametna nei mite bang’ ih hi ngam diam?\nGam leh minam-it ih cihcih hang, ih tuahkhak ciat dung zui-in, uukna(Hobby) khat bang in kingaih sun a, hunbit taktak in a kipia khiangam ding kitam nai hetlo ban ah, a om sunsun te zong a thanemna te uh, ih lehpahtawi thei lai phot hi.\nTuciang, gamdang tung Pupa gam-it Zosuan te khangkhatna te bekbek hi zaw a, gamdang a, suak/khangkhia Zosuan ta te lakpan minam it a, minamvai nasem kimu khia nailo hi lai phot hi. Hih khangthak Zosuan te hong gamtaang le-uh, tukhang te sangin, muhna te a kipan pilna, siamna, neihsa te kicing zaw ding leh a tunga Kawlgam-gamh Virus/DNA/Genetics te a beilian keizong tu-hun zah in, gamtang(active) zonawnlo ding a hih man in, muibun mahmah zaw ding in ih lam-en hi.\nA picing khantohna lam ah hong huh ding in, ih pilna,siamna leh hauhna, te zang in, Zomi te zia leh tong a kantel ding leh mailam lamlak thei ding in, Research Institute khat bang kipat huai ta lo hiam? Nantalsuan\nPrevious: Zogam thak bangci zuun ding? ~ Hau Za Cin\nNext: Union Ni le Panglong Tangthu Phawkkikna ~ Cope Suan Pau


url: =Rih Bual Tangthu - Laibu Saal\nHome > Taangthu > Rih Bual Tangthu\nRih Bual Tangthu\nAD 1520 Kum kiimlai in Pu Penglamte Pu Ngamtawnte Lennupa leh Lentang dung Rih kiim ah na khang khia uh hi. Tua hun lai-in Rih Bual ngak Pu leh Pite tawh na khangkhia khawm uh hi ci-in Mar tangthu uk Pu Lal Zara in na gen hi ci-in Pu Zuala in hong gen ngei hi. Rih Bual pen lamdang mahmah in khaguk sung tuisiang in khaguk sung buantui bang in san hi. atungah nin khat zong aom thei lodingin Phialphiah in cingin kem hi. Tuk lai takin Rihtui siangin cim mahmah a, khuadam hun in Rih tui nin mahmah hi.\nRih Bual pen Lungtang tawh ki bangin akiim azai na pen taai thum pha hi. Athuk na pii Sawmguk kiim pha hi. Asung pen Siikbeel bang hi. Tulai takin akiim-ah Mizo gam pan Kawlgam pan Gamdang tuamtuam pan in hong ki en hi. Hoih ki sa mahmah in atungah mite nop takin kisil in tuni dong kua mah zong tui kia lo hi. A Simmawhte bel nungta lo uh hi.\nRih Bual pen Falam township sung hi a, A kiim ah Mizote tengin Zomi gam tangthu sungah Mizo gam a, Rih Bual Lian pen Burma gam ah om hi ci uh hi. Rih Bual pen Tedim panin Taai Sawmthum leh taai sagih pha hi. Rih Bual gei ah Rih Khuadaal khua om-in 2004 kum aki pan Kawl kumpi in Myo hong piak sak ta hi.\nPu Kawm Zing in Rih kiimah Sa na bengin Lo na kho ngei hi. Rih Bual ngak Pu leh Pi te tawh na ki thuah uh a, amaute zong mihingte tungah na thu nuam mahmah uh hi. Pu Kawm Zing Rih nungak melhoih mahmah khat Pi Zing Par tawh hong ki ngai uh a, na ki teng uh hi. Pu Kawm Zing pen na zawng mahmah ahih manin a sunghte in Leibeel hong bawl in la tua tawh na deih bangbang hong ngen in na ci uh hi. Pu Kawm Zing leh Pi Zing Par in tapa khat na nei uh a, amin dingin Kawm na phuak uh hi.\nPu Kawm Zing te in Gan deih ahih manin a sunghte kiang ah Sial, Bawng, Sakol leh Ak cihte Leibeel tawh pai in na nget uh hi. Tua pan in Pu Kawm Zing te Rih Khua ah mihau leh innpi in na om uh hi. Tua thu khua leh tui in atheih uh ciangin Rih ah Leibeel tawh pai in adeih bangbang uh na ngen uh hi. Rih Ngak Pu leh Pi te kiangah Gan a nget uh ciangin Sial adeih uh Leibeel khat leh Sial Khau na keng uh a, tua Leibeel pen Tui nawn-ah koih in tua Sial khau pen Singbul ah khiah in Mual pang lamah pai san uh hi. Cih ciang hong kipia tua ci-in aet sim te ki pia lo hi. Ahi zongin Mual pang lamah ngak le uh Sialte akhau ah kaih lian dingin na koih sak uh hi ci-in Leisan khua Pu Lal Roa Liana in na gen hi.\nPu Kawm suanlekhak te pen tuni ciang dong Kawmmi ci-in pai suak uh hi. Tua Kawmmite pen pil in Bum leh Ai siamte hi ci-in tanglai pek panin tuni dong ki thei hi. Kawmmi te tuhun ciang in Mizo Ram leh Manipur gamte ah teng ta uh hi.\nTanglai in Sa kikap liamten Rih Bual sung na zuan uh hi. AD 1700 kum kiim lai-in Hual Ngo ( Gual Ngo ) Pi Vul Thangi meigong khat in Leibeel kitam khat tawh Ak ngen a, tua hun panin tua ni dong Rih Bual panin bang mah ki nget thei nawnlo hi.\nAD 1940 kum in Mikang Bitist kumpi Galkap Mangpa General Kalvin leh alawmte Rih kiim ah buty in na om uh a, Rih Bual pen na lunglut mahmah hi. Tui et na tawh a et ciangin Daimon, Shwe, Ngun leh Suang man pha tuamtuam leh aman niam pen Sai-ha cih bang na mu hi. Tua ciangin Gen. Kalvin Japan tawh ki do sangin hi tui sunga om teng la in cihpih leng ki met zaw ding hi ci-in Rih sungah tua te ala dingin na ki pan hi. Galkap Navyte samin tui sungah tuak sak hi. Atuak masasa kua mah atungah kah kik nawnlo hi. Tua ciangin Maan bung sungah Oxygen tawh tuak sakin aliak kik uh ciangin amite akeugaw sa in lakhia kik uh hi. Tua ciangin Gen. Kalvin in Zomite tangtha la mihingtha 550 tawh Leisan lampang pan in heikhia ding a hong ki pan hi. A zawh kuan lam ninih bang aki sap ciangin Sun kiimlai mah in Rih sung pan Gulpi Samphek khat Van lamah hong ki khawh in phit a, tha khat thu in meilom ki zial a, nasia takin Pingpei in tua miteng Van lamah pei to mang hi. Kua mah lei tuu kik nawnlo hi ci-in Pu Lal Roa Liana Leisan na gen hi.\nTua ciangin Gen. Kalvin heh lua mahmah in Gal vanleng tawh Meepi tang sagih khiat in khat zong puak kham lo hi. Lamdang sa mahmah in Meitei gun ah ava khiat ciangin akhiat ma saksak puak kham a, Tua ciang Rih ah ki leh kik in hong khia kik uh a, ahi zong khat zong puakkham tuanlo hi. Tua pan Gen. Kalvin Zomite pasian lamdang ei, hi susu lai leng beimang ding hihang ci-in, Japan ado dingin hong ki pan kik uh hi. Hi thu pen Zomite i ki saktheih pih Rih Bual tangthu ahi hi.\nGelh - Sunmang Pu.\nRih Bual (Melmuh tongsan)\nRandom Posts Singkung lopa Lui leh Mual te Thu Taangthu\nItem Reviewed: Rih Bual Tangthu Description: Rating: 5 Reviewed By: Cinpu Zomi


url: =Uivakthap honkhatin naupangno kum 4 khat petlum, amukha te’n hotkhiat sawmlo :: ZOMI DAILY\nposted on 23 September 2017 at 7:37 pm Lomkholna: India, News, Sawltak, World\nIndia gamsung ah naupang kum 4 bek aphapan pasalno khat ui honkhat in petgawp in sihlawh cihi. Southern India, Guntur ah Thursday ni in thupiang hi a, hih naupangpa pen asanggam numei khattawh avak khiakhawm hi uh a, khuasung ah naupangdang tetawh kimawlding in apai uh ahihi.\nLamkal ah khuasung uivakthap “Stray Dogs” honkhat in tua naupangpa pen pet huan ngeingai uhhi. Uipeh athuak naupangpa minpen Praveen Kumar kici a, amai, a ngawng, akhut, a awm, aliang, akhe cihteng ah uivakthap 17 takin pet huangawp uh ahih manin, silenai tawh kituamcip hi.\nNailang sungbang apehhuan khit uhciangin tua naupangpa pen sibup in khua phawknawnlo hi. Akhasiat huai mahmah thukhat ah hih naupangpen ui honpikhat in apeh ciangin gamlum ngeingai mahmah ahih manin, aveng apam te’nzong delhkhiapah uhhi.\nAhi zongin tua naupangno ui ii pehgawp pen ahotkhiat sangsik un, Mobile Phone tawh Video zaihin en hithiat uh cimawk hi. Tua naupangpen athatang neihzahtawh kitomgawp in, a aw neihzah tawh awnggawp in huhna ngengawp himahleh kuamahmah in honkhialo cimawk hi.\nChild Rights Association ah President asemlaitak ahi Achyuta Rao in agenna ah tua uivakthap honpikhat in tua naupangpen petgawp, phuaigawp uhhi. Agei ah amukha te’n ahotkhiatding ngaihsunlo, zato puakding ngaihsunlo uh a, Photo leh Video zaihin buaimahmah uh cihi. Naupangno ii a sanggamnu zong kapziahziah a, hehpihhuai khasiat huai mahmah uhhi.\nAnu apa te’n atheih uhciangin amanlang in ageinai aom Government Hospital khatah puakpah uh himahleh, tua naupangpen anuntakna ki honkhiazo nawnlo in sisuakmawk hi.\nZato akipuakna Guntur Government Hospital panin Medical Superintendent Dr DS Raja Naidu in agenkhiatna ah hih naupangno pen zato hongki tunpih ciangin sikhin tamawk hi. Ui pehna hangin asi tampitak luangkhiagawp in, liammazong tamlua mahmahin asi hi ci’n genkhia hi.\nVideo: Distressing video of fatally injured boy crying after dog attack\nNaupangno ii anu inzong Guntur Municipal Corporation te tungah hih khuasung uivakthap tepen Report kabawlzo hi. Ahi zongin tuciangciang bangmah zakkikna kaneikei hi ci’n genkhia hi.\nVenglepaam te’n hong thudonsak hileh katapa pen sihetlo mahding hivenmaw ci’n kapkawmkawmsa in anu in genkhia hi. Human Rights Commission te tungtawn in Guntur Municipal Corporation te Action akilak nadingin ka hanciamding uhhi ci’n genkhia uhhi.\nHih thuthang tungtawn in ih khuasung, ih vengsung ah uivakthap, uihai cihte aomleh thuneite zasak in, matkhiat mengmengding thupi hi. Tuaban ah tuahsiatna athuak aomlehzong ahihtheih nakleh huhmasak photding, tuakhitciang ih ut mahmahleh Video leh Photo te zaihpanding cihte ngaihsut huaihi. Cimawh dongtuak khat mugige in ihhuh keileh “Neighborhood Law” cih thukhun tawh thong kikiathei hi. Sawltak #zomidaily\nPrevious: Mai nawt ni ~ Rev. Thawng Khan Mung\nNext: Puteek khatin azangmul botin agei ah a ihmu numeino tungah khiatphei sese


url: =Sathau Biing Khat | Storacles of Prophecy | Amazing Facts\n| Sathau Biing Khat\nElisha in akhangmoi meigongnu lungkham-in aom mu hi. Akhangham kamsangpa khephungah kidenna-in thuum hi, “Ka leibatna pa hong pai-in ka tapa nihte asila dingin hong laksak sawm hi!” Tua numeinu a pasal in leiba tampi tawh sihsan vat hi. Laisiangtho hunlai-in, leibapa in aleibat aloh zawh kei leh abatnate in avan teng khempeuh laksak thei, a tate uh zong leiba tangin la thei hi (Job 24:9).\nElisha in a lungkham mahmah nupinu kiangah, “Na inn sungah bang nei na hiam?” ci-in dong hi. “Na nasemnu in sathau biing khat cih simloh inn sungah bangmah dang neilo hi,” a ci hi. A leibatnapa tungah a neihsa avan manpha teng themthem in piapia iin, aneihsa teng beita a, a tapa nih leh a sathau biing khat bek aom lai hi. Olive thau pen a kitangsam penpen-a kingaihsun hi-a, meivak, satsakna, anhuanna, leh damna dinga kizang ahi hi.\nElisha in meigongnu leh a tapate kiangah na vengte kiang pai unla beel hawm aom zahzah va kawm unla hong ciahpih un. Kong kikhakkhum unla beel hawm tengah na sathau biing neu uh sungsuk un ci hi. Elisha sawl bangin hih uha, nalamdang hong piang hi. Inn sunga beel hawm teng adim dongin sathau biing neu sunga sathau hong luangluang hi! “Tun bang cih ding ka hi uh hiam?” ci-in amoi nupinu in kamsangpa dong hi.\n“Pai in, sathau zuak inla na leibate loh in. A om lai teng tawh nang leh na tapate na nungta thei ding uh hi,” a ci hi. Hih nupinu leh a tapate Elisha omna pan hong paikhia uha, nalamdang sathau hangin lungdam mahmah iin suakta uh hi. Topa in hehpihna neilo leibatnapa ahi Satan kiang pan hong suaktasak nuam hi. A tuamvilvel Ama sathau tawh na haii hong dimletsak ciangin nalamdang hong piang ding hi.\n1. Laisiangtho sungah sathau leh beel te in bang limciing hiam?\nSawltak Tangthu 9:15. Ahi zongin Topa in Ananias kiangah, “Gentail mite, kumpite, leh Israel mite tungah keima min a kitheisak ding, keima na a sem dingin __________ ka hih manin ama kiangah va pai in.\nSamuel Masa 16:13. Tua ciangin Samuel in a sathau biing sunga sathau la-in a sanggamte laizangah amah sathau a nilh hi. Tua ni-a kipanin Topa' kha in khauhtakin David hong uk hi. Tua ciangin Samuel dingin Ramah-ah a ciah hi.\nPasian in beelseekpa hi a eite in tungman bang ih hihi ci-in Laisiangtho in hong hilh hi (Jeremiah 18:1-6; Romans 9:20, 21). Mi khempeuh ngimna om-a hong kibawl ahi hi. Laisiangtho sungbup ah sathau pen Pasian Khasiangtho limciing ahi hi. Ih lung sungah a hong taang Pasian Khasiangtho koici banga hong taang hiam cih lahna dingin a siangtho olive thau pen Hebia te biakinn sungah ataang dingin kivak paisuak hi. Pasian in a mite Ama Khasiangtho tawh akidim dinguh lunggulh hi (Joel 2:28).\n2. Khasiangtho in Pasian hiam aikeh lungsim pumpi anei hiam?\nSawltak Tangthu 5:3, 4. Peter in, “Ananias aw, bang hangin Satan' thu-in gamta a, na lo zuak man sumte pawlkhat kem simin, Kha Siangtho khem na hi hiam? 4Tua lo na zuakma-in nangma-a' hi a, na __________ ciangin a sum zong nangma-a' mah ahi hi. Tua hinapi-in bang hangin tua bangin gamtat ding ngaihsun peuhmah na hi hiam? Mite a khem hiloin Pasian a khem na hi hi,” a ci hi.\nEfesa 4:30. Ni khat ni ciangin Pasian in note hong tatkhiat taktakna ding thu a ciantakin hong lahna leh Pasian' neihsa na hihna uh hong ciamtehna-in Kha Siangtho hong pia ahih manin, tua Pasian' Kha Siangtho na dahsak kei un.\nPeter in agenna ah, Khasiangtho khemna in Pasian khemna ci hi. Tua thamlo-in, Zeisu in Pa min, Tapa min, Khasiangtho min tawh na tuiphum un ci hi (Matthew 28:19, 20), tua manin, Khasiangtho pen thumgawm Pasian lakah khat hi, Pa leh Tapa tawh kiza kim hi. Laisiangtho in Khasiangtho kidahsak thei hici ahih manin Khasiangtho in ngaihsutna nei hi. Amah pen lungsim pumpi neilo hilo hi. Laisiangtho sungah Khasiangtho pen hehnempa, Anungta Khasiangtho, thumaan Kha, Topa Kha, Pasian Kha sagih leh Kha hi ci in gen hi. Hih thu teng in lungsim pumpi nei ahihna hong lak hi.\n3. Khasiangtho nasep bulpi in bang hiam?\nJohan 16:13. Tua ahih manin thuman hong lak ding Kha Siangtho hong tun' ciangin thu khempeuh a manin hong hilh ding hi. Ama __________ thu hong gen ding hilo a, ama tungah a kigen thute leh a hong tungding thute a hong gen ding ahi hi.\nJohan 14:26. Ahi zongin Pa in keima tangin a hong sawl ding Huhpa Kha Siangtho a hong tun' ciangin note tungah thu khempeuh hong hilh ding a, note tungah ka hong gensa thu khempeuh zong hong phawksakkik ding hi.\nZeisu in note tawh ka hong omkhawm tawntung ding hi ci-a hong kamciam pen Khasiangtho pumpi (the person of Holy Spirit) tungtawnin eite tawh ih sungah hong om khawm hi (John 14:17).\n4. Mawhna amai theilo ding khat in bang hiam?\nMatthai 12:32. __________ Tapa langpangin a gensiate a mawhna uh kimaisak thei ding a, ahi zongin Kha Siangtho langpangin a gensiate pen tuhuna kipan a tawntungin a mawhna uh kimaisaklo ding hi.\nKhasiangtho langpan-a gensiatna in langpanna khat hiziau lo a, thumaan thutak nial paisuak a, atawpna ah Pasian deihna anial a suak hi (Hebrews 10:26, 27). Mi khat in Khasiangtho hilhna olmawh lo-in anial niloh leh Khasiangtho aw azak nonloh zah dongin a khentel theihna khuak keugaw hi. Tua manin abawl mawhna “amai theilo mawhna” abawl hangin acil lai bangin lunghimawhna om nonlo-a lau thei nonlo hi.\n5. Mihingte ngah theih ding pawlkhat Khasiangtho silpiak te bang hiam?\nKorin Masa 12:8-10. Kha Siangtho in mi khat tungah thuthuk pilna hong guan' a, tua Kha Siangtho mah in adang khat tungah thugen siamna hong guan' hi. 9Adang khat tungah upna hong guan' a, adang khat tungah cina damsak theihna hong guan' hi. 10Adang khat tungah na lamdang bawl theihna, adang khat tungah Pasian' thu hilh ding siamna, adang khat tungah Kha Siangtho piak siamna ahi leh a hilo khentheihna ding siamna, adang khat tungah pau lamdang pau theihna, adang khat tungah tua pau lamdang __________ paunate a khiatna gentheihna hong pia hi.\nIh nuntaakna sungah Khasiangtho hong pai ciangin silpiak tuamtuam hong keng hi. Mi khempeuh ngah silpiak kibang lo hi (1 Corinthians 12: 29-31). Laisiangtho in Kha tawh kidim a thupitna hong bulphuh zelzel hi. Zeisu in John 3:5 sunga hong hilhna ah: “tui le Kha tawh suak kik lote peuhmah Pasian gamah a lut thei kei ding hi.”ci hi. Adah huai ah, Khasiangtho leh Ama sep pen kitelkhial zel hi. Pawlkhat te in Khasiangtho pen lungsim pumpi neilo vang khat hiziau in hilh uh hi. Adangte in a nisim nuntaakna vuah Khasiangtho hilhna nial uha, adangte leuleu in Khasiangtho tawh kidim khempeuh kamtuam pau thei ding hi ci-in hilh uh hi.\n6. Khasiangtho silpiak te lakah abang pen in Corinthians pawlpi sungah buaina kithukim lohna piangsak hiam?\nKorin Masa 14:1, 2. Na deih lianpen uh ki-itna na hisak un. Kha Siangtho' hong piak siamna a tuamtuamte sung panin thuhilh siamna neihding na __________ phapen un. 2Bang hang hiam cih leh pau lamdang a paute pen mite' tungah thugen hiloin Pasian' tungah thugen ahi hi. Amaute' pau kuamah in theilo a, Kha Siangtho' vangliatna tawh Pasian' thusimte a gengen ahi uh hi.\nChristian pawlpi masa te hunlai-in zong kampau silpiak (kamtuam) pen ana buaipih uh leh a kithutuah lohna khat mah uh ahih manin hih ih lesson sungah Laisiangtho in bangci bangin khalam silpiak thu hong gen hiam cih limsin diak ding hihang.\n7. Zeisu in leitung bupah Ama nungzuite thuhilhna koici bangin huh dingin kamciam hiam?\nMarka 16:17. A um mite tungah hih vangliatna limte kipia ding hi: Keima hangin dawi __________ thei ding uh a, pau dangte pau thei ding uh hi.\nLaisiangtho sunga “kamtuam”cih pen mihingte “kampau” cihna hi. Zeisu’ nungzuite ciim iin apil uh hangin a tamzaw in laitan neilo uh hi. Tua manin Leitung bupah lungdamna thu apuak theih nadingun Zeisu in a lamdang silpiak ahi asin ngeiloh uh namdang te kampau pau theihna pia dingin kamciam hi.\n8. Nungzuite in akibua Khasiangtho angah uh ciangin hong bangci uh hiam?\nSawltak Tangthu 2:1. __________ ni hong tun' ciangin Jesuh a um mi khempeuh mun khatah kikhawm uh hi.\nSawltak Tangthu 2:4. Amaute khempeuh Kha Siangtho tawh kidim uh a, tua Kha in minam dangte' pau tawh amaute a pau theisak hi.\nPentecost pen Judah te in paisan pawi khit ni 50 na ah abawl uh pawi hi. Biakpiakna pia dingin leitung bup aom Judah te in Jerusalem zuan ciat uh hi. Nungzuite in tua mite pianpih pau tawh lungdamna thu a hawpsawn theih nadingun Pasian in Ama Khasiangtho tungtawnin kampau siamna silpiak pia hi. A um mi khempeuh in azak uh lungdamna thuthak a gam ciat vuah puak sawn uh hi.\n9. Khasiangtho hong kibuak ciangin gamdang pan-a hong pai Judah te in bang hong ci uh hiam?\nSawltak Tangthu 2:11. Jew mite leh __________ mi Jew biakna a zuite ihi a, pawlkhatte pen Krete gam leh Arabia gam pan ihi hi. Tua bang hinapi-in, Pasian' sep na lamdang liante a kigenna eima pau ciatin i za hi,” a ci uh hi.\nPawlkhat in kampau silpiak (kamtuam) cih pen “van pau” bangin ngaihsun uha Pasian ahih kei leh kamphen silpiak a ngah te bek ii theih dingin tuat kha uh hi. Laisiangtho in kitel takin hong lak-a nungzuite leh thugen angai khempeuh in bang thu kigen cih theih uha—“Pasian nalamdang bawlte” agen uh hi, ci uh hi. Laisiangtho sungah kamtuam pauna kipia nam thum bek om hi. Khat ih gen khin hi; tun adang nihte akician zaw-in ensuk ni.\n10. Peter in Cornelius leh a innkuanpih te kiang thu ahilh-in bang thupiang hiam?\nSawltak Tangthu 10:44. Tua bangin Peter in thu a hilh laitakin tua thuhilhna a ngai mite khempeuh tungah Kha Siangtho hong tungsuk hi.\nSawltak Tangthu 10:46. Bang hang hiam cih leh amaute in pau lamdang pau-in Pasian' liatna a __________ uh amau bil mahmah tawh a za uh hi. Tua ciangin Peter in\nCornelius pen Italy galkap mang khat hi-a (Sawltaakte 10:1) Peter pen Judah mi hi-in Aramaic kampau pau ahi hi. Leitung ta-angthu in hong gen mah bangin, Rome te inn sunga nasem ding pen leitung mun tuamtuam pan hithei hi. Tua manin hih kikhopna ah pau kibat lohna om hi.\nAhi zongin Cornelius leh a inn sunga om te tungah Khasiangtho hong tun ciangin amau pianpih pau tawh apaute' uh Peter tonpihte in tel uha “Pasian a phat uh” ii za hi ci uh hi. Hih thupiang teng Peter in Jerusalem-a pawlpi makaite kiang thu a puak na ah, “a cila eite tunga hong tung bangin amaute tungah Khasiangtho a tung hi.” Sawltaakte 11:15 ci hi. Cornelius leh a inn aom te-in Pentecost a nungzuite kamtuam ngah mah bangin kamtuam ngah uh hi. Amau kamtuam te in akithei kampau ahi hi.\n11. Ephet khuami nungzui 12 te tungah Paul in thu ahilh ciangin, bang thu piang hiam?\nSawltak Tangthu 19:6. Ahi zongin tho-in __________ sungah lut in; tua lai panin na gamtatna dingteng hong kigen ding hi,” a ci hi.\nPaul pen mipil mahmah leh pau zong nam tampi tak apau thei Pasian nasem khualzin kawikawi khat ahi hi (1 Corinthians 14:18). Ephet khua a mi 12 te tungah Khasiangtho a tun ciangin kamsanna thu gen uha Paul leh Luke in nidanga a theih ngeiloh uh kampau hinapi tel uh hi.\n12. Akhiatna kithei lo kamtuam thu Laisiangtho in bang ci gen hiam?\nKorin Masa 14:9. Tua mah bangin na thugenna uh kammal kitel sinsen kei leh kua in note' thugen theithei ding ahi hiam? Na thugen uh huihlakah a maimang suak lel ding hi.\nKorin Masa 14:19. Ahi ta zongin pawlpite' biak kikhopna sungah pau lamdang kam tul sawm bang ka pau sangin midangte' __________ dingin a theihding uh kammal nga bek ka pauzaw ding hi.\nPaul in kamtuam (kampau) cih pen khat leh khat kiho nading ahih kei leh thumaan thutak hilh nadinga zat ding hi ci-in hong gen kikkik hi. Laisiangtho akigelh cil Greek kammal-in “akitheilo” cih kammal neilo uh hi, ahih hangin lailetkhia te in tua hun laitak-a mi a tamzaw te adinga gamdang kampau hi ci-in hong letkhia uh hi. Corintu pawlpi (biakinn) ah minam kibang lo tampi kikhawm khawm uh hi a, khat veivei ciangin pawlpi mite in amau kampau ciat uh tawh thungen, teci pang, leh thugenna te hong neih uh ciangin pawlkhat tadingin akitheilo kampau suak hi. Tua manin Paul in mi a tamzaw in atheih kei-a kamphen ding aom kei leh dai takin om hen ci hi ( 1 Corinthians 14: 28). Eite in zong midangte in atel loh ding uh kamtuam (kampau) tawh thugenna, thungetna cih te ih neih loh ding cihna ahi hi.\n13. Ta-anglai-a Babylon ii zia leh tong abulpi khat in bang hiam? (Babylon cihna ahang)\nPiancilna 11:7. Hong pai un, amaute khatlekhat' thugen a kitheih lohna dingun eite paisukin amau' kampau va __________ ni,” a ci hi.\nPiancilna 11:9. Tua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau __________ hi. Tua lai mun panin Topa in leitung khempeuhah amaute a thehthang hi.\nBabel tausang pen leitung khempeuh pau kilamdanna hong piankhiatna ahi hi. Hebrew kam iin Babel leh Babylon cih pen, “babel,” hi-a akhiatna “buaigawp-akitello” cihna ahi hi. Mangmuhna 18 sungah Pasian in Ama mite khalam Babylon pan a pusuak dingin samkhia hi. Khalam Babylon ii zat gamtatna khat in akitello kamtuam (kampau) zatna ahi hi.\n14. Pasian thukhamte thei pipi-a a palsat te Kha in a ompih mah ding hiam?\nJohan 14:15-17. Tua ciangin Jesuh in, “Kei na hong it uh leh ka thupiakte zong na zui ding uh hi. 16Keimah in Pa kiangah ka ngen ding a, note tawh a __________ tawntung dingin Thuman a hong lak Kha Siangtho, note hong Huhpa ding a hong pia ding hi. 17Leitung mite in tua Kha Siangtho mu theilo, thei theilo uh ahih manin sang theilo ding uh hi. Ahi zongin note sungah tua Kha Siangtho hong omding ahih manin note in na thei ding uh hi.\nSawltak Tangthu 5:32. Hih thute thei-in teci a pangte pen ko sawltakte bek hiloin Kha Siangtho tawh zong ka hi uh a, tua Kha Siangtho pen amah a um mite tungah Pasian in a khongin a piak ahi hi,” ci-in a dawngkik uh hi.\nPasian thukhamte man ding anial mite sungah avanglian mahmah Khasiangtho teeng theilo hi.\n15. Khalam silpiak te lakah Paul in bang deihhuai pen ci hiam?\nKorin Masa 14:4, 5. Pau lamdang a paute pen amau mahmah a phattuamna dingin a pau hi a, Pasian' thu a hilhte ahih leh pawlpi' phattuamna dingin nasem ahi hi. 5Note khempeuh pau lamdang na pautheih ding uh kong __________ hangin Pasian' thu hilh ding siamna na neihding uh ka hong __________zaw hi. Pawlpi in phattuamna a ngahtheihna dingin note lakah a khiatna a genthei pah ding om ahih kei buang leh, pau lamdang a paute sangin Pasian' thu a hilhte a lianzaw ahi hi.\nKorin Masa 14:12. Note in zong Kha Siangtho' hong piak siamnate deih belin nei na hih manun pawlpi-a' dingin phattuamna taktak a piangsak ding siamnate mah nget belin na nei ta un.\nPaul in kitel takin agen in ah, kamtuam ngahna sangin genkholhna ngahna nakpi in hoih zaw hi ci-a tu-in mi pawlkhat te leuleu in Khasiangtho tawh kidim khempeuh in kamtuam pau thei ding hi ci-in hilh uh hi. Laisiangtho sunga Kha (Khasiangtho) tawh kidimna thu ettheih ding 25 val aom lakah, thum vei bek pen kampau (kamtuam) tawh kisai hi. Laisiangtho Thak sunga bu 14 agelh Paul in Corintu Masa sung bekah kamtuam thu na gen hi. Laisiangtho Thak bu 27 lakah kamtuam pau cih thu siksan ding thum bek om hi.\n16. Pasian in mite Ama Kha tawh akidim sakna pen bang adeihna bulpi hi ding hiam?\nSawltak Tangthu 4:31. Tua bangin thu a nget khit uh ciangin amaute' kikhopna mun hong __________ hi. Amaute khempeuh Kha Siangtho tawh kidim uh a, hang takin Pasian' thu gen ding a kipan uh hi.\nTeci ih pan nadingin Pasian in Ama Khasiangtho tawh hong dim hi.\n17. Mi khatpeuh in Khasiangtho tawh kidim maw kidim lo cih ih gen thei ding hiam?\nMatthai 7:20. Tua ahih __________ amau' gamtatna tawh amau' pianzia na thei ding uh hi.\nEite in mi khat pen Khasiangtho tawh kituiphumna ngah hi Kha (Khasingtho) silpiakte tungtawn hilo hi ih ci hi, ahih hangin Kha (Khasiangtho) gahte in: itna, lungnopna, kilemna, thuakzawhna, citna, hoihna, upna, migitna le pumpi ukzawhnate ahi hi (Galatians 5:22, 23).\n18. Bangci bangin Khasiangtho tuiphumna ngah thei ding ka hi hiam?\nLuke 11:13. Note mihoihlo hinapi-in na tate uh tungah a hoih piakding theithei na hih uh leh, vantunga om na Pa un a ngente tungah Kha Siangtho __________ kan ding hilo ahi hiam?” a ci hi.\nZeisu in akiteh theilo Kha a neih mah bangin eite in zong Pasian in ih beel (lungsim) hong dip nadingin ngen thei hihang, ahizongin eite in Pasian tungah ih lungsim khempeuh apna tawh eimah leh eimah ih kihawmsak nop ding kisam masa hi.\n19. Zeisu in a manpha Khasiangtho sathau na nuntaakna sungah hong buak dingin lunggulh-in hong ngak hi. Na lungsim leh na ngaihsutna te Topa aw nang hong neih in, tu-in na ci nuam hiam?


url: =Nalawm numei in nang hong simngaih ahiam? ~ Job Cinpi :: ZOMI DAILY\nposted on 28 May 2020 at 10:22 am Lomkholna: Article, JobCinpi\nNa innveng nu le na lawm numei in hong sim ngaih leh – Numei le pasal kilawmta ahi a, kivengta cih ciang tawh khat le khat tawh kizopna pen khat veivei ciangin upmawhna sangin na thuk lut nuam zaw thei hi. Lawmta khat, vengta khat kizopna sangin aman ei’ tung ahi a, en ama tungah ahi zongin lawmta itna sangin a sang zaw itna kinei thei hi. Tua ahih manin numei khat in ama lawm pasal khat sim ngaih khinkhian ahihna a kilangsak thu pawlkhat en kawm ni….\n1. Na duh theih ante thei nuam\nNang a bang an namte duh thei cih thei nuam mahmah a, tua na duh ante a theih ciangin ama annek zong kikhel zo thei hi. Zingsang na kiallap nek khatpeuh ama nek ngeite ne nawn loin nangma nekte ne nuam dinga ahi zongin tua pen a mawk nek hi loin amah le nang na kibatna uh om ahih lam na theih ding ut ahih manin tua thu na theih nading zong lampi tuamtuam zong ding hi.\n2). Na kiang ah om nuam\nNa khiang ah om nuam den ding ahih manin lawmta khat vengta khat hihna sangin nang hong kizoppih zaw dinga, ahi zongin tua bangin a mawk om dingin amah le amah kisuang ahih manin lawmta na hihna uh le vengta khat na hihna uh siksanin thu vaihawm den ding hi. Gentehna, na gei ah a om nop manin nang bek mah ama lawm hoih pen ahihna le midang lawm nei lo ahih manin haksatna ahi a, thu khatpeuh a neih ciangin thu a kikuppih ding nang bek mah om hi den ding hi. Lawmta khat/vengta khat kizopna sangin a khangval zaw ci ka hih manin na tungah lawmcitak lungsim a nei na lawm hoih khat a tuaci dingin muangmawh kha kei in. Na kizopna uh kisia zo ding hi.\n3). Na kampau hong cing\nNa kampau khempeuh hong ciing den ding cihna hi lo a, na kammal zatte sungah a nuihzakhuai , a khel pian, a uang pian, cih kammal na zatte hong ciing kik nuam ding hi. Tua bangin na kammal zatte hong a zat kik ding ciangin, “Na cih dan leh” ci-in nangma tung pan a copy kik ahihna gen tangtang ding hi. Tua pen amah ngiat in zong ahang thei lo dinga, nang zong na thei tuan lo ka thei ding hi.\nAhi zongin tua hang pen nang hong lunggulh ahih manin na kampau khempeuh limtakin hong ngaihsak cihna ahi hi. Na kammal zat dangte zong hong ciing thei dinga a zaw deuhin gentehna, cih sese, liang tak aw, mawk peuhmah, sese cia, cih bangin mihing khat le khat in zat dan a kibang lo, kamdangsakna le a thupi a uang thute ah a kizang kammalte hi zaw thei hi.\n4). Hong en sim\nLawmngaihte en simsim cih pen a kilang khia penpen gamtatna khat ahi hi. Tua hangin na lawm numei, na innveng nu in na theih loh kaal-in nang hong en simsim dinga, hong et sim na muh vat ciangin a maizum mahmah ding hi. Tua pen numei mawkmawk khat in pasal dang khat a et sim laitak tua pasal in a muh ciangin a mauzum tawh kibang lo lai ding hi.\nTua sangin a maisumna uh le a kisuanna uh lian zaw thei hi. Ahang pen amah tawh kilawmta, lawmngaih itna ahi lo, lawmta itna tawh kizom khin na hih manun ama lam pan lawmngaih itna tawh hong it ahih lam na theih ding ut mahmah napi tua zah khat mahin aman nang hong ngai ahih lam na theih ciangin amah it kik zo lo a, na zumpih khak ding lau mahmah hi.\n5) Patau-in lunghimawh baih\nDam lohna khat na neih ciangin na lawm dangte sangin lunghimawh zaw den dinga, amah bek tawh na om ciangin nu in a tapa a lunghimawh bangin nang adingin lunghimawh ding hi. Na innkuanpihte muhna ah tua zah khop-in a lunghimawhna kilangsak ngam khol lo thei hi. Amah bek tawh na om hun cih ciangin lawmta khat, vengta khat na hihna uh hangin na inn ah sungtum pusuak ziauziau thei ahih manin na innkuanpihte om loh tawh a kituak hun ciangin na tungah a lunghimawhna kilang zaw sem lai ding hi.\n6). Heh baih\nNa tungah a hehbaih mahmah tawh kibang dinga, ahi zongin tua ama hehna pen naupangno khat aheh tawh kibang lel ding hi. Thu khatpeuh na tungah hong gen ciangin tua hong gen thute tawh kisai dotna pawlkhat hong dong kik thei kha zel dinga, tua hong dot thute na dawn kik theih loh ciangin, ka thugen a ngai lo na hi ve maw ci-in heh thei uh hi.\nAmah tawh lawm kingai na hih loh uh hangin ama suahni le Valentine’s Day cih nite ah amah tawh hun na neih khop ding lunggulh mahmah a, ahi zongin amah tawh lawm kingai hi lo na hih manun ama tungah na tuacih kei dinga, midangte tawh hun na nei khawm zaw kha ding hi. Tua bang hun ciangin na tungah heh mahmah kha dinga ahi hi zongin lawm kingai hi lo na hih manun a heh nading om lo ahih lam amah le amah kithei hi mah leh a heh nading zong veve ding hi.\nMidangte tawh hun zang kawm dingin amah zawn masa hi le cin zong ut peuhmah lo ding hi napi a hun a khen zawh ciangin bang dinga kei zong hong zawn lo ci-in heh nuam ding hi. Tua pen tua banga ni thupite ah amah na phawk khak loh, hun na piak loh a khasia pian ahi hi.\n7). Hong gumtuam\nNa lawmte le ama lawmte khatpeuh tawh thu na kinial uh ciangin nangma lam ah pang den ding hi. A zenzenin nang a khial zaw na hih leh zong na thu kinial uh hong phiatmitsak ziau lel dinga, a kikaal ah thudang khat hong sung ziau kha thei ding hi. A zaw deuhin nang hong gensia nuam pen khatpeuh na lawmte sungah om kha zezen leh tua mi pen en thei nawn lo pah dinga, na tungah ama hoih lohna hong gen nop loh hangin tua nu tua pa tawh na kithuah leh kidawm pian le teh, na kampau kidawm le teh ci-in hong theisak ding hi.\n8). Hong pimuh\nNumei ahi a pasal ahi zongin it le ngaih mi khat pimuh a zahtak cih pen a ngaina ahi hi. Mi khat in nang hong it ci napi, a gamtat a kampaunate ah hong pimuh lo, hong zahtak bawl lo ahih leh tua mi in nang hong it a cih hangin a kampi bek hi lel dinga, kidop theih zahin na kidop ding hi ta hi. Numei khat in a lungsim takpi tawh a it a ngaih pasal khat pen pimuh pah a, a diakin tua ama it pasal thugente umin muang pha deuh uh hi.\nTua hangin numeite in pasalte tung pan kamciam (kiciamna) ngen den uh hi. A muan loh manun a ngen hi zaw lo uh a, ama tungah kiciam ahih manin hih mipa in kei hong it hi ci-in amau le amau a kilungmuangsak nuam uh ahi hi. Numeite in pimuh pasalte kampau thupisakin ciamteh thei uh-a, Tua hang mahin zong pasal pawlkhatte dongtuak kik thei zel uh hi.\nNidang lai a na gensa kammalte tawh hong mawhmat kik hun zong om dinga, tua hun lai-in tua mun ah, tua bangin na gen ve leh ci-in na kammal zatte nangawn mangtangsak loin a gen bang lianin hong gen kik thei lai ding uh ahih manin, numeite pen mawhna ciamteh hat ci-in minsia kik thei leuleu uh hi.\n9). Amah na zolna kamkhum za nuam\nMun khatpeuh ah amah tawh pai khawm dingin na zot ciangin a ut lo kineih masa phot thei hi. A ut lo taktak hi saam lo a, hehpihna tawh hong zui ta peuh ve lawm, kei bek ka pai ding ut keng, hong paipih le teh ka lung nak dam in teh, kei hong huh thei ding nang bek mah om hi ve cin, cih bangin nang ading amah kisam ahihna thu kamkhum tawh gen a amah na zol ding a ut ahi hi. Tua bangin na zol ciangin bang zahtakin vai dang hau hi mah leh nang mah hong masak veve ding hi.\n10). Numei dangte tawh hong zasa\nNumei dangte thu ama tungah na gen ciangin lawmta khat bangin na thugen hong ngaihsak lo dinga, a lawmngaih pa in ama tungah numei dangte thu a gen bangin ngaihsun kha ahih manin numei dangte thu hong gen nawn ken ci-in hong siang gen, hong hap bak ngam loh hangin na thugen za nuam het lo ahihna kilang mahmah dinga, ama tunga na gen numeite tawh na kithuah khak lohloh theih nadingin vaihawm kha ding hi.\n11). Na kilawn khak ding uh lunggulh\nHih pen zahmawh thu lam gen nopna ahi lo hi cih kong gen nuam masa hi. Numeite zia pen lamdang mahmah uh a, numei khat le pasal khat a khut a khe (a vun) uh a kitaat khak pak nangawn pasalte sangin numeite lungsim sungah a thuakna uh lian zaw hi ci-in nulepa thu a sittel mipilte in gen uh hi. Thuak cih kammal ka zat ciangin a lang tuak a huam hi pah hi. Nuammawh sa cih zong hi thei a, nuam sa cih zong hi thei hi.\nGentehna, pasal khat in numei khat a hehsak khak ciangin a zol kik dingin a heh numeini’ khut a letsak ciangin tua a heh numei in, hong lawng vet kawh, hong sukha vet kawh ci thei hi. Bangin hangin tua bangin ci thei a hiam cih leh numei khat adingin a cii / a vun pen ama lungsim thuakna tawh kisai ahih manin amah a hehsak mi khat in amah a lawn khak ding pen deih vat lo, ut vet lo hi.\nTua bangin numeite in amau cii/vun tungah lungsim thuakna lianpi nei uh ahih manin itna thu ah zong (zahmawh lunggulhna om lo) numei pawlkhatte in a it a ngaih pasalte khoih le lawn ding lunggulh thei uh hi. Hih kikhoih kilawnna thu ah numeite in zahmawh lunggulhna tawh khoih le lawn ut uh ahih khit lohna thu pen numei le pasal kilamdanna thu a kantel, sittelna a bawl mipilte in kiciantakin gen uh hi. Pasal pawlkhatte in hih thu telsiam lo uh ahih manin numei khat ama ang sungah tawm khat puk kha peuh leh ngaihsut loh ding teng ngaihsun pah zangzang thei uh hi.\n12. Nang hong muang hi\nA nu a pate zah mahin nang hong muang ahih manin a sung thu zong hong gen ngam lel dinga, ahi zongin nang hong lunggimsak nuam lo ahih manin a haksatna le a lunggimna khempeuh hong gen khin den lo ding hi. Amah bek in siangsak zo nawn lo a, cih nading a theih nawn lo ciangin nang hong ko’ ding hi.\n13. Nang tawh hun sawtpi zang nuam\nNang tawh a zat khop hunte a sawt theithei dingin gal hi. Gentehna, mawtaw, setbing cihte zat theih hi napi khe tawh pai khop ding zong phamawh sa lo, ut zaw lai, amah tawh na hawh na vak khop uh ciangin gilkial dangtak hi masa lo napi, sai khatpeuh ah amah tawh hun na neih khop ding a lunggulhna tawh sum na neih khol loh lam a theih hangin hong aana khol lo thei hi. Nang tawh hun la niam ahih manin ama neihsa a zat ding zong itsik tuan lo ding hi.\nHih a tunga thute tawh khat le nih a kituak manin na lawm it numei khat in nang hong sim ngaih hi ci-in ummawh pah kei inla a tunga kigelh thu khempeuh tawh a kituak khin sitstel kei zongin a tam zaw tawh a kituak leh cihna hi bek ahih manin nangma upmawh thu tawh ka lawm it numei khat na tan lawh khak loh nadingin kidawm siam zaw in. Job Cinpi\nPrevious: Thu um mite nisim tavuan ~ Rev. Gin Khen Mang\nNext: Midik tang leh gupna tanlo, midik suak leh gupna tan ~ Evan. Suangh Dal


url: =A hoihzaw diam? Rev. Dr. Ngul Khan Pau :: ZOMI DAILY\nposted on 12 September 2020 at 12:16 am Lomkholna: Article, Biakna, Ngulkhanpau\n1. I Min gelhzia: Min tawh kisai tam veipi thugenna leh Facebook khawngah zong kong suaksak zo hi. A zuipah pawlkhat i om uh a, lungdam mahmah hi. A zuithei nai lote zong hun bang tan zawh hiam ciangin hong kikhel ding uh ka lamen hi. Zan in ka tapa uh Daniel Mung in ama sepna UNHCR sunga min kigelh thu hong kuppih ciangin ka lunghihmawhna khat hong om manin hih kong gelh kik hi.\nUNHCR in refugee camp khawng a om khangnote nupi papi thusinna khawng pia thei zel hi. Tua bang thusinna ah eimi a kihelte’n a minneu uh Cingpi, Langno, Mungpi (cih bangin zong gelh loin Cing Pi, Lang No, Mung Pi) cih bangin gelh om a, UNHCR zum a sem Mikangte’n “Pi” ci a kigelh tuam a muh uh ciangin a min mah sa uh hi.\nAhih theih leh la video khawngah zong a minpi mah in gelh leng hoih kasa hi. Khua khat gam khat sung kizang hi nawn loin leitung bup kizel ding ahih manin Tuangpi cih bek khawng in gelh ciangin Zomi sungah Tuangpi min nei na tam mahmah hi. Official vai peuhpeuh ah minpi (full name) mah gelh hamtang leng kisik lo ding hi hang. Tua hangin kei zong ka min hong sau deuhdeuh hi. Nidangin J.M. Paupu tawh kingah hi.\nLai Siangtho sang kong kah ciangin ka min J.M. Ngul Khan Pau ci-in kong gelh hi. Tua zawh passport kong bawl ciangin J.M. pen a tom kigelh hi a, a lamsau Jamang kong gelh ciangin Jamang Ngul Khan Pau ci-in kong gelh hi. Sizang gam ka nutsiat zawh khang tampi hong suakzo ahih manin kei khang bekah kizopna hong om theih khak leh cihna tawh Jamang, ka koih hi.\nTua ka koih manin Kawlgam Jamang innkuan leh Sizang u le naute tawh kizopna hong kinei thei kik hi. Tu’n ka min ahi ding bangin gelh ding hi leng Ngul Khan Pau Jamang, cih ka gelh ding hi. Tua hi leh ka tate Daniel Mung Jamang, Toshi Mang Jamang cih gelh ziau ding uh hi.\n2. Election: Tukum Kawlgam kitelna ah, nasem taktak ding tel ding ngaihsutna tam lo kong kuppih nuam hi. I khuapih, i behpa ahih manin vote piak ding ngaihsutna kinei pahpah a, a sem taktak ding mi kitel kha lo thei hi. Tua khua le tui en lo ding cihna ahih loh hangin i deihtelna i zatzia ka gennopna ahi hi. Hi thei leh ama meetna leh khantohna nading sangin gamsung khantohna a sem dingte vote piak tuak hi. Tua bang a “track record” neite tel leng kikhial lo ding hi.\nI kisap lian mahmah sung panin “tui tawh kisai,” “lampi tawh kisai,” “meitha tawh kisai” hih thumte kua party kua hong cing leh zong i ngah dingte ahi hi. Sanginn, zato inn leh sum le pai zonna lam tuate zong et loh theih loh hi. Sanginn, sumbawlna, cidamna i gen ciangin lampi hoih kisam, meitha hoih kisam, tuisiang dawn ding kicing mah kisam hi. Kitelna hangin kitot kiselna le kimuhdahna hong om loh ding deihhuai mahmah ding hi.\nNorth East India ah Member of Legislative Assembly kitelna khat ah vote pia dingin ngetna a neipa khat in hih bangin gen hi. “Kum nga a beisa in kei vote nong piak uh leh ka sep ding kong gen hi. Tuate mangngilh ka hi peuh mah kei hi. Sum le pai ka neih loh manin tua sep ding ka cihte sem manin loin ka inn ka mawtaw ding kong buaipih hi.\nTu’n na vote uh nong piak uh leh inn le mawtaw nei khin ing, na hong sem taktak ding hi’ng, ci hi. Thuneihna i khut ah hong om ciangin mi picing kikem taktak lote in siatpih uh hi. Lampi ding sumte amau ip sung tung khin a, zu le sa mah tawh hong nungta uh hi.\nGam khangto US khawng sihpih liangin i zuan uh hi. Amau bangin khantoh nading sum le pai tawh i gam puah leng, gamdang kizuan nawn lo ding hi. “Zogam hong pal ding” cih la kisa pen ama thu a hong “pal” ding hi lo a, i zuun i puah ciangin hong hoih ding hi pan hi. Hong khangto hong hoih mengmeng hen. Rev. Dr. Ngul Khan Pau\nPrevious: Thuthak tomkim ~ The Tedim Post (11 Sep)\nNext: Mimal Tangdin (Independent) MP Candidate ihcih ciangin


url: =Lungdambawl thu ~ Rev. Lian Za Nang :: ZOMI DAILY\nposted on 25 December 2015 at 9:11 am Lomkholna: Article, Biakna, Christmas\nLungdambawl hun hong tun simin biakinnte le i tenna innte a hoihpen ding le a kilawm thei pen dingin i zepna ahang pawlkhat le a kizang nate thu pawlkhat theih huai sa ka hih manin a tomkimin hih lai tawh kong suaksak hi.\nJesu a suah hunin Bethlem khua tungah aksi khat a tanna limlahna hi. Aksi pen Pasian kammal etsakna hi a, Pasian sungah khamuanna le lungmuangtak a om theih hithiatna limlahna zong ahi hi. Mipilte aksi in lam a Iah mah bangin tuhun piangthak thu umte lam a lak aksi pen Pasian’ kammal ahi hi.\nMEGI mipilte (wise men)\nLai Siangtho sungah mipil 3 to cih a kigelhna mun om lo hi. A suak naungek Jesu letsong nam 3 pia uh ahih manin mipil 3 pha ding hi cih upmawhna tawh a kigen hi. Tua hunin mipilte khual a zin uh ciangin a tawmpen 100 pan 150 clang pha uh hi. Banghang cih leh tuhun bangin vanleng meileng tawh pal ziau theih hi lo a, aksi paina enin gammang tulak, a mual a guam nawkin pal uh a, gamsate gulpi gilote lauhuai ahih manin a honin khualzin uh hi.\nMegi mipil cih kammal pen Musteflon (GK) kammal pan hong pal hi a, Pasian bawl sa nate pianzia a sin, a zong, a kan, thuthuk thusim a theite cihna hi. Amau “a simtham kipawina” (Fraternity)nei uh hi.\nJesu bia ding a pal mipilte pen hih kipawina sungah a kihel mipil pawlkhatte hi. Kuamah in amau sung thu thei lo uh hi. Greek mipilte in hih bang kipawlna nei uh a, Ganan (Maths) pilna le khuahun pianzia theihtheih na pilna cihte nei uh hi. Ni, kha, aksite enin bang hunin tuipi tung khualzin Ie’ng huihpi le tuihualte tawh kipelh ding cihte a kipan mailam thupiang ding pawlkhat muhkholhtheihna nei uh hi.\nLai Siangtho Iui hun sung Pasian mizat khat ahi Daniel pen hih kipawina sunga kihel megi mipil khat ahi hi. Tu hun piangthakte khathu ah vantung tawh kizopna nei uh ahih man ci leh sa ngaihsutna tawh a kithei zo lo mailam thupiang dingte muhkholhtheihna nei uh hi. Jesu hun lai a “Megi mipilte” pen tuhun “piangthakte” etsakna zong ahi hi. (mt.2:10)\nInn (The house)\nMegi mipilten Jesu a biakna mun pen Jesu suahna bawngbuk sung le a kisialna bawng annekna kuang hi nawn lo hi. Mite teenna innium lolum sungah kituah khin zo a hihna hih Lai Siangtho in hong lak hi. “Inn sungah a lut uh leh naupang leh a nu Mary a muh uh ciangin kham le paknamtui le mirrah a pia uh hi”. (Mt.2:11)\nDaak sat pen Spain gam pan hong kipankhia hi. December 24 ni, zankim laitak Jesu suak hi cih thu daaksatna tawh mite tungah tangko hi. Tua hun a kipan daaksatna ngeina hong kipan hi. AD kum zalom 4 hunin kumpi Constantine in Bethlem khua ah daaksatna tausangpi khat lamsak a, Christmas a tun sim tumsak hi, kici hi.\n1834 kumin London khuapi pan Sir Henry Cole a cihpa in Christmas a phawkna-in a lawmte tungah card khak ding ngaihsutna thak khat nei a, khak kipan pah hi. Tua Card tungah tuni dong gelh loh theih loh ahi “Merry Christmas and a happy new year”cih lai kigelh hi.\nLungdambawl hun a tun simin khuam tungah kham mel khauzang neu, a teselsel kikhai hi. Joseph, Mari le Jesu galte khut sung pan maimomkhau tawh a suahtakna lim lahna hi.\nLungdambawl singkung Minas tree)\nGermany pan hong kipankhia hi. St. Wifred pen England gam pan Germany ah AD kum zalom 8 hun a tung sangmang khat hi. Milim biakna pen Jesu biakna-in hong laih hi.\nPasian in tapa khat bek a neihsun leitung mite hong pia hi. (717,3:16)Tua mah bangin Megi mipilte in amau neihsa sung pan thupi a sakpen uh vante tawh naungek Jesu bia uh hi. Tuate tungtawnin let-song piakna ngeina hong kipatcilna hi a, a kimu thei lo Jesu tungah piak bangin ngaihsutna tawh a kimu thei mi khat le khat letsong a kipia ahi hi.pen naungek Jesu biakpiakna limin hong zang hi.\nChristian la (Carols)\nLatin kammal pan hong pai hi a, AD kum zalom 4 pawlin Lungdambawl Ia hong kipankhia hi. Tua hun a kipan Christmas lasa in mun khat pan mun khat a pai kawikawina uh pan mun khempeuhah kizel hi. Carol lasa a pai kawikawina deihna in Jesu a thei nai lo miten Jesu pen Pasian’ tapa a hihna le Gumpa le Tanpa a hihna thei a, a san theih nading uh ahi hi.\nMipilten hong suak naungek pen kumpite’ Kumpi pa ding hi ci-in kham tawh a biak uh mah bangin zahtakna tawh bia ni. Siampipa hi ci-in paknamtui tawh a biak uh mah bangin ama hong sepsak sate umin muang ni. Gimna a thuak dingpa ciin mirrah tawh a biak uh mah bangin a liamma hanga damna, a zawngkhalna hanga hauhnate kei ading hi ci-in upnatawh la ni. Rev. Lian Za Nang\nPrevious: Xmas or Christmas? ~ David Mung\nNext: Lungdambawl le Gupna bukim ~ Rev. San Cung Nung


url: =Na manphatna khat omlai veve :: ZOMI DAILY\nposted on 5 May 2016 at 10:33 pm Lomkholna: News\nLeitung khuahun leh mite’ nuntak ka muhteh ka nuntakna in manneilo kakisak hun tam peuh mah hi. Ahizong in ka sangkah lai Zolai simbu sung aa tangthu khat in tha hong guan ahiman in nang zong kong hawm nuam hi. Na phawk kha lai hia?…\nKhatvei Akpi leh ano te anzong in avak khop liailiai leh Sangak in Akpi hong petlum in taipih vingveng hi. Akno te lau in kithehthang khin uh aa adamlai akno khat in atawpna teh api(nu) phu lakkik ding hong hanciam in hong kipaikhiat leh lampi ah Gul gawngsan tawh hong kituak in “Akno ciauliau nang koi ah pai ding na hia?” acih leh Akno in “Nu’phu pa’phu lading sangak dai tuanpai ding” ci’n adawn teh gul gawngsan in “Eh! Sangak tungah ahehlo kua om ding hiam?” ci’n hong zuipah lian hi. Apaipai uh leh lampi ah abanban in, Buanning, Nanghiam, Aktui, Suktum, Uiphuk te tawh hong kituak uhteh amau zong sangak tunga hehlo kua om diam? Ci’n hong zui pah ziahziah uhhi. Sangak omna inn atun uhteh Sangak na ihmu ahihman in Akno in panmun hong hawmpah aa Buanning’ aw, nang alukhap ngei ah na pang Oo, Nanghiam aw, nang akhekhuantaw kawmzawl ah na pang Oo, Aktui aw, nang meikhuk ah na pang Oo, Gul gawngsan aw, nang tuibeel sungah na pang Oo, Suktum aw, nang kongpi ah na pang inla, Uiphuk aw, nang kelkong ah na pang Oo ci’n panmun a gel sitset khitteh Akno in Sangak ihmu vaphawng in “CIAKCIAK” ci’n avaham leh Sangak hehlua in nang kei ihmu hong phawng maw? Ka zingan ding naïve ci’n ihmut suak pipi’n hong thawh nuainuai leh alukhung ah Buanning lawngkha in anap leh uihlua sa in, akhekhuantaw kawmzawl ah siak dih ning e ci aa azawt phei leh Naanghiam in na atpah hi. Na si e abang himawk a hia? cia ending a mei amut leh Aktui puakkham in amaitang thehgawp aa nuamkei lua ei kamai phiat phot ning ei ci aa tuibeel ah apai leh Gul gawngsan in natu leuleu hi. Ka innsungah galdim ei cia kongpi ah apusuak leh Suktum in na deng pah aa sipetmah veng ei kua hipeuhmah naivua ci’n awngkawm sa in huangpua lamah ataileh kelkong pan Uiphuk in anaai tawh na kap in tuamun ah Sangak hong sita ahihman in Pu. Uiphuk in hanla hongsa hi. Akno in a nu’phu apa’phu a lazo hong hipah hi.\nHih ih tangthu ka ngaihsun aa thathak tampi hong pia hi. Zomi khangthak te aw, leitung thu ah biakna thu ah ih innkuan sungah phu ih lak ding tampi tak om hi. Zogam/Zomi’ khantohna ding, khua leh tui khantoh na ding, biakpiakna anopna ding in ih pi/pu te’n ih mai ah nenniam/bawlsiatna tampi thuak in hong nusia khinta uhhi. Sangak in akpi aneek teh akno te lau in akithehthang bang in zomi tampi takte zong muntuamtuam ah alau tawh anzong tawh ih kithehthang khinta hihang. Phula ding in zong Kam tampi takmah na kuankhia takpi aa kambekmah in na zui ahihman in ih nu/pa te’ phu lazo mahmah lo uhhi. Akno bangin apankhia taktak om leh a kihuai/namsia Buanning abang mizawng daipam te’n zong hong zui ding aa Gul gawngsan bang ahi migilo zukhamkham te’n zong hong zui ding hi. Aktui bang in na hoih asepnop na hang mite hong puakkham ngam ding aa Damlo zawngkhal lupmun ngak tenzong Uiphuk bang in asi anai uhtawh hong panpih ding uh aa Zogam/Zomi leh ih leitang nopsak na ding phu ih lazo ding hi.\nIh mi ih namte’ phattuam na ding, ih innkuan khantoh na ding in midang te’ lak na sangkahna, na na sepna ah nang kiniamsak seken. Akno in anu/pa phu alak zawh na’ng in Buanning na ngawn na kihel hi. Samson in agalzawh na’ng in saguh keu Topa’n zang hi. Samaria mite gilvah na’ng in miphak te Topa’n zang hi. Na kipat khiatngam hunhun in na manphatna leh na thupi’ na nangleh nang kithei pan ding hiteh. Tua hihman in Pilna neite’n na hoih atamsem deuh hikhin samlo aa, mi hau te’n mizawng te ahuhzo hikhin lo hi. Mi thahat te’n alawm agual ahuhngam hituanlo aa, ameeel hoih te’n zi/pasal hoih angah hi peuhmah lo hi.\nKhatvei Saipi leh Zawngkuh khat hong ki thusimlo ki liansak tuakpian uh ahihman in SIMBU thu hong khensak uhhi. Simbu in tuipi gei ah paipih aa agal ah akung lianpha mahmah HAI GAH ensak tuak hi. Zawngkuh aw, “hua ih gal tuipi nawl a om haigah valo dih Oo” ci’n asawl leh Zawngkuh in tuipi kantan zolo ahihman in lo zolo hi. Tua khitteh Saipi’ kiangah “Saipi aw, nang zong hua ih gal aa haigah valo dih Oo” acihteh Saipi zong tuipi kantan pheipah in aphung atunteh haigah te sanglua in akunglah lianlua ahihman in lo zolo in hong ciahkik hi. Atawpna ah thukhen Simbu in “Saipi aw, Zawngkuh pen na tungah tuangsak inla, hih tuipi na khen uh hai phung na tun uhteh Zawngkuh pen haigah va lo sak Oo” ci’n sawl kik aa tuabang in anih un ahih uhleh Haigah hong lo zo pan uhhi. Thukhensiam Simbu in Saipi aw, na gol hang singtung kah theilo na hihman in Haigah na lozo kei hi. Zawngkuh aw, nang zong singtungkah na siam hang in tuipi kan zolo na hihman in haigah na lo theikei hi. Tua ahihman in tuni a kipan in na nih un ki liansak nawnkei unla na paipai na uh ah kithuahzaw un tua hileh na thupi lam uh kitel in ki neumuh nawnlo ding hi uhteh cih agen khitteh lensan vingveng hi.\nTulaitak ih minam sungah hih thu tangthu phawkhuai kasa hi. Ih siamna kibanglo in ih muhzia akibat loh man in kiliatsakna lungsim leh ki thusimloh/neu etna piang mawk hi. Leitung ahihteh Saipi’ dinmun zong om ding hang a Zawngkuh dinmun zong om ding hihang. Saipi’ dinmun ahi makai, sia, pastor, upa, lasiam, pilsin te’n Zawngkuh dinmun ahi mipi’ dinmun tualsuak siamna, muhna leh hanciamna aneinuam te gim taleng gik taleh ih tung ah ih tuansak ihpuak phot kul ding hi. Tua hileh ih gamsung, ih minam, ih khua leh tui, ih innkuan sungah kiliatsak zawkna lungsim hong bei ding aa ih manphat na, ih thupi nate kitheihpihkim in gualzawhna tampi ngahbek thamlo in alim mahmah haigah bangin nuntakna bulpi itna lungsim taktawh kamkhum zomi te’n ne ziahziah tading hi. Tu in man neilo na kisak khak zenzen leh NA MAN PHATNA KHAT OM LAI VEVE hi cih phawk in thala a na manphatna tawh midang te a ding in NA MANPHA asem khia ding in Topa’n asimkha mimalkim thupha hong pia tahen! Amen!\nMr. Kimpi (Chennai)\nPrevious: Tulaai Leitung Thuthang Tuamtuam Updates May 4, 2016\nNext: Nu leh Pa ~ Pau Khan Kap\nMalaysia gambup ah nupi kum atampen in aki ciamteh kum 128 aphakhat sita


url: =Kha Siangtho Kuacik Suah kei ni :: ZOMI DAILY\nposted on 5 October 2014 at 8:00 pm Lomkholna: Article, Biakna, SuanghDal\nKha Siangtho Sunga Kipumkhatna Kuacik sak kei ni (Gal. 5: 22-23)\nHih hun nunung ah ahi lo ahi ih sak hong tam nuamzaw ta hi. Gentehna in an neng kiatsuah sa top kik sangin ih kiatsuah ma-in kiatsuah loh ding cih thu a thupi zaw hi na pi in, Zomi te in an nengkia tawmkik cih kithupi sak kha zaw zel hi. Tua ahih manin a kiatma hun sangin a kiat khit, a nat khit a sih khit hun thupi sazaw ih hih manin a kia sa na peuhmah ih tawm nuam valval uh hi. Sapul omna ah musane kikaikhawm a cih kibang zel hi. Zomi Christian te sungah Jesuh maw a Thupha ih cihcih hangin, Thupha gen ciang bek a thei Pastor kitam zaw zek lai hi. Zomi te in Upna thu ih gengen hangin eimau zuihzawhna le itzawhna thu mah ih bulphuh kha zelzel lai hi. A taktakin kuamah in zuihzawhna le it\nzawhna tawh Gupna ngah ngei lo ding hi. A it zo lo ih hihna thu ih kitel ciangin a it zo nuam ih suak thei pan ding hi. Ei mawhneite adingin itzawhna thu Hehpihna hanga Jesuh’ sungah upna bek tawh kipia hi.\nIh nuntakna ah ahi lozaw a thupi lozaw thute thupi sakzaw, amaan lozaw pen a maanzaw sa, ahi lo zaw ding thu teng a hi zaw ding sasa kha thei zel hi hang. Tua bang thu kihilhna sung pan a khangkhia Christian pawlkhat in Kha Siangtho’ nasepna kuacik sak uh hi. Kha Siangtho kuacik sak ka cihteh amah le amah in a kuacik cihna hi lozawin, eimau sanzia pomzia kuacik lua ka cihna hi.\nLai Siangtho siksanin Pa Ta Kha thu ih et ciangin Pa’ hun, Ta hun Kha Siangtho hun ci-in khenna ih thupi sak mahmah uh hi. A taktak in ken kong gen nop in ah Pa Ta Kha in a tawntung pan tawntung dongah nasem khawm den uh hi. Piancil in Pa Ta Kha mah in na sem khawm uh hi. Tuamah bangin hotkhiatna thu ah zong Pa Ta Kha in sem khawm tawntung uh a, Pa bek Ta bek Kha bek in sem cih bang hi lo hi. A hun ih khen mah bangin a nasep puak uh khen huai zaw lo diam? Pa in hon a, Ta in Tan in, Kha Siangtho in gum hi.\nSalvation pen hotkhiatna kici hi. Redemption pen tatkhiatna kici hi. Sanctification pen Gupkhiatna kici thei hi. Pa Ta Kha in hong honkhia hi. Pa Ta Kha in hong tankhia hi. Pa Ta Kha in hong gumkhia hi, kici thei hi. USA le a pawlte in ISIS te khut sungpan micimawhte honkhiat hi cihdaan in zong kizang thei hi. Ahi zongin Lai Siangtho’ gen hotkhiatna pen tua sangin tangzai zaw hi. Hotkhiatna pen a bulpi mawhna pan hotkhiatna ahi hi. Mihingte pen mawhnei mi ih hihna pan hotkhiatna kisam hi (salvation from the guilt of sin). Mawhna ii a vangliatna sung pan hotkhiatna kisam hi (salvation from the power of sin). Ih nisim nuntakna mawhna tawh kidiahna pan hotkhiatna kisam lai hi (salvation from the presence of sin).\nHotkhiatna pen Pa Ta Kha in semkhawm den hi. A taktak in Pa’ hun Ta’ hun Kha hun cih daan hi lozaw a, Pa’ sep Ta’ sep, Kha’ sep om cih ding hi zaw hi. Pa in honkhia cih ciangin, seh, geel, teel cihna hi. Ta in honkhia cih ciangin tangmi sem, palai sep sak, a nuntakna le a sisan tawh tankhia cihna hi diak hi. Kha Siangtho in honkhia cih ciangin siansuah, lamlak, gumkhia cihna hi diak hi. Hotkhiatna (Salvation) tawh kisai ah Pa’ nasep pen geel-seh-teel hi diak a, Ta’ nasep pen tan hi in, Kha’ nasep pen gum ahi hi. Pa Ta Kha in hon-tan-gum hi.\nTatkhiatna thu om lo hotkhiatna pen a si ahi hi. Jesuh ong tatkhiatna om lo gupna thu le hotkhiatna thu pen a pualam biakna thu ahi hi. Tatkhiatna redemption tawh kisai ah upna tawh dikna (Justificatin by faith) a thupi mahmah ahi hi. Tua hi a, Tatkhiatna le diktanna kikhen khia thei lo hi. Hehpihna hanga upna bek tawh ih ngah diktanna pen Jesuh’ ong tatkhiatna Singlamteh tung bekah piang hi. Ih theih dingah hotkhiatna le gupkhiatna bucing pen tatkhiatna hang bek ahi hi. Tapa Jesuh nasep tatkhiatna hangin mawhna panin gupkhiatna le hotkhiatna a piang thei pan ahi hi. Huhpa Kha Siangtho’ nasep pen tatkhiat hi dih nawn loin gup ding hi ta hi. Jesuh hangin gupna a piang thei hi a, tua gupna a piantheihna pen tatkhiat nasepna hang ahih manin Jesuh tawh kisai ah tatkhiatna thu bulzaw hi.\nHot Tat Gup tawh kisai ah tulai Limsang te in Jesuh bek bulphuh bilbel uh a, Jesuh in honkhia tankhia gumkhia, Honpa gumpa ci uh hi. Khialhna bel om sam lo hi. Ahi zongin Pa’ hun Tapa’ hun Kha Siangtho hun ci-a hun a khen keeinazah uh tawh ngaihsun lehang kituak lo hi. A hun ih khen keei sangin a nasep (office) uh tel lehang kipicing zaw ding hi. Pawlkhatte in thumgawm Pasian pen tui+tuikhal+tuikhu bangin a genteh bangin tulai Limsang upna in zong hot tat gup thu tawh kisai ah Jesuh bek suah uh a, Pa le Kha bei sak uh hi (Gentehna. Pa Ta Kha pen tui a suah hun om, tuikhal a suah huh omin tuikhu a suah hun om cihbangin hilhkhial uh hi). Huhpa Kha Siangtho’ nasep pen huh, siansuah, gum hi zaw deuh hi. Tapa’ nasep pen tatkhiat ahi hi. Huhpa Kha Siangtho pen Pa le Ta in hong sawl hi. Nasep zia tel huai zaw a, hun tawh buai ding hi lozaw hi. Amau’ nasep ciat om hi. Tapa bekin hot tan gum hi loin Pa Ta Kha in hontangum ahi hi. Ahi zongin Ta sep diak pen tankhia ahi hi. Tanpa le Topa ahi hi.\nPawlkhat te in Kha Siangtho thu suutsuut in hoih sak mahmah sam uh hi. Kipumkhatna ding bulphuh in Kha Siangtho paulap keei sam uh a, ahi zongin a Kha Siangtho thugen uh a khupna pen kuatoi kuacik sak lua mahmah thei uh hi. Kha Siangtho hun ci keei sam napi un, Kha Siangtho nasep ding om sak ngiat lo uh hi. Kha Siangtho pen amau’ nasem suah bek mawk uh hi. Gupkhiatna nasep ahi (Sanctification) pen Kha Siangtho’ nasep tang sak nuam peuh mah lo uh hi. Kha Siangtho pen eite ong gum dingin Jesuh Khrih in ong kaciam pen ahi hi. Huhpa Kha Siangtho in tatsa mite gum hi. Tua pen Kha Siangtho’ nasep huhna thu ahi hi. Tua hi a, Jesuh pen gupna a piangsak pa hi mah a, ahi zongin tanpa ahihna bul zaw ahih manin Jesuh pen Tanpa le Topa cih ding hi zaw hi. Pawlkhatte in Kha Siangtho sungah kipum khatna gengen na pi in, Kha Siangtho ong siansuahna ong gupkhiatna ahi Galati 5: 22-23 thute sungah kipumkhatna tawh khup loin, lamna dianna le pukna sunga kipumkhat nading ciang bekin Kha Siangtho sunga kipumkhatna thu hong suut uh ciangin Kha Siangtho a kuacik suah sak uh ahi hi. Kha Siangtho sunga kipumkhatna pen lamna dianna tukna, hugin ngaihna, Pawlpi paizia (movement) le haleluijah sawmvei za vei cihna ciang bekah kuacik lo a, Galati 5: 22, 23 tawh kidim zah dong dingin thuk in zai ahi manin, Galati 5: 22-23 sunga kipum khat dingin Kha Siangtho sungah kipumkhatna tangzai sak ni. Kha Siangtho sunga kipumkhatna kuacik sak kei ni.\nPrevious: Dr. Ngul Khan Pau te nupa tungpan Report – 1\nNext: ZIUSA Genvai: October kha sung Genvai ah kihelna kinei thei\nMihing nuntakna ah a omthei thute


url: =Dialkhai vai alungkimlo Indonesia Hacker te’n Malaysia website bawlsiatsak :: ZOMI DAILY\nposted on 21 August 2017 at 2:46 pm Lomkholna: Indonesia, Malaysia, News, Sawltak, World\nMalaysia, Kuala Lumpur khuapi sungah akibawl SEA Games 2017 honpawi ah laibu neukhat kibawl hi. Tua laibu Souvenir Booklet pen gamtuamtuam panin kumpi ulian makai te akipia hi a, tuasungah Indonesia gam ii dialkhai pen atungleh anuai kilehbulh in kikoihsakkha citciat hi.\nHihvai tawh kisai in Indonesia leh Malaysia kumpi ulian te ki muhkhopna neikhin uh a, athu vengkhin kici hi. Ahi zongin Indonesian Hackger Group khat ahi ExtremeCrew te lungkimlo uh a, Malaysia te website akigawm in 27 te suksiatsak, bawlsiatsak uhhi.\nTuabang in bawlsiatsak athuakkha Malaysia website te ii Frontpage ah Souvenir Booklet lim tuangsak uh a, “Bendera Negaraku Bukanlah Mainan” cih laizong gelhsak uhhi. Akhiatna pen “ka dialkhai uhpen ki mawlnading hilo hi” cih ahihi. Tuaban ah website akilut ciangin Background ah Indonesia ii gamlapi Indonesian patriotic anthem “Tanah Air Beta” zong Automatic in akihong dingin bawlsiatsak uhhi.\nTua bawlsiatsak athuakkha Malaysia website tepen atamzaw Blog Site hi a, akithei lualo, aminthang lualo pawlkhat kihel cihi. Malaysia kumpi website leh athupi Corporation website akihel omkhalo cih kiza hi.\nRelated: SEA Games ah Indonesia gam ii dialkhai ki lehbulhkha ahih manin kiciak sepsup\nHihvai apian ciangin Saturday ni in Indonesia leh Malaysia pan gamnih makai Youth and Sports Minister te kimukhawm in, kilemna bawlkhin uh kici hi. Ahi zongin Indonesia gammi te ahehna uh kampaknailo uh hihtuak hi. Bangciciang hongki phinphinlai uhdiam, entoto ni. Zomi sungah anungta Pasian abia ciatciat, Christian kahi akici ciatciatzong pawlpi kalsuanzia Doctrine tuamtuam hangin ki siagawp theihi. Hih Indonesia leh Malaysia gamnih pen biakna kibang, Doctrine kibang citciat uh hi a, ahi zongin amauzong ki galbawlgawp, ki siagawp theizel uhhi. Sawltak #zomidaily\nPrevious: Kuala Lumpur khuasung ah “KTMB Cargo Train” vanpuakna meileng khat tuahsia\nNext: SEA Games kimawlding te apua mawtaw 2 kiphukha, Kawlgam mite aliam om\nDahna Pulakna: Mangpha Lia Dim Deih Huai, Nashville, TN


url: =Samuel Nihna 8 | Siantongluan.net\nSamuel Nihna 8\nSamuel Nihna 8 |\nHih thu teng khit ciangin David in Filistia-te zo-in amaute nuaisiah a, David in Filistia-te khutsung panin Methegammah khua a la hi.\nTua ciangin amah in Moab mite zo a, amaute khauzang khat tawh tehin, leilakah amaute lumsak hi. Amah in thah dingin gual nih leh khah dingin gual khat dim a teh hi. Tua ciangin Moab mite David khutnuai mite suakin siah a puak uh hi.\nZobah kumpipa Rehob tapa Hadadezer in Eufratis gun kiim gamte ngahkik nuamin hong kuan ahih manin David in amah do-in a zo hi.\nDavid in ama tung panin sakol galkap tul khat leh za sagih leh khe galkap tul sawmnih la hi. David in leengkai sakol khempeuh a zagui atsat a, ahih hangin leeng za khat-a dingin a kicing a sit hi.\nDamaskas gama Syria mite, Zobah kumpipa Hadadezer a huh dingin hong kuan ciangin David in Syria mite tul sawmnih leh tul nih a that hi.\nTua ciangin David in Damaskas gam Aram-ah khuacingte a koih hi. Syria mite David nasem suak uh a, siah a puak uh hi. Topa in David a paina peuhpeuhah gualzawhna a pia hi.\nTua ciangin David in Hadadezer nasemte in a puak kham kibawl lumte la-in Jerusalem-ah a paipih hi.\nHadadezer khuapite Betah leh Berothai panin Kumpi David in sumngo tampi tak a la hi.\nHamath kumpipa Toi in David in Hadadezer galkap buppi a zawhna thu a zak ciangin,\namah in Hadadezer do-in a zawhna hangin amah va hopihin a lungdampih dingin Toi in Kumpi David kiangah a tapa Joram a sawl hi. Bang hang hiam cih leh Hadadezer pen Toi tawh galin kido ngei zel hi. Joram in ngun, kham, leh sumngo tawh a kibawl nate puak hi.\nKumpi David in hihte zong, a nuaisiah minamte khempeuh Edom, Moab, Ammon mite, Filistia-te, Amalek, leh Zobah kumpipa Rehob tapa Hadadezer vannusiatte sung panin a ap ngun leh kham tawh Topa tungah a ap khawm hi.\nDavid minthang semsem hi. A ciah ciangin amah in Ci Kuam-ah Edom mite tul sawm leh tul giat a that hi.\nTua ciangin amah in Edom-ah khuacingte a koih hi. Edom gamsung khempeuhah amah in khuacingte koih a, Edom mi khempeuh David nasemte a suak uh hi. Topa in David a paina peuhpeuhah gualzo sak hi.\nTua ahih ciangin David in Israel-te khempeuh uk a, a mite khempeuh tungah thutang leh thuman a zang hi.\nZeruiah tapa Joab in galkapte uk hi. Ahilud tapa Jehoshafat thu ciamtehpa ahi hi.\nAhitub tapa Zadok leh Abiathar tapa Ahimelek siampi ahi uh hi. Seraiah lai-atpa ahi hi.\nJehoiada tapa Benaiah in Khereth mite leh Peleth mite uk uh hi. David tapate pen siampite ahi uh hi.\nTedim Lai Siangtho / Laibu: Samuel Nihna 8


url: =Rev. Cin Do Thawng | Siyin Chin Baptist Church\nPosted by thawngno ⋅ May 6, 2016 ⋅ Leave a comment\nApril 10, 2016 ni Bible Study: Rev. Cin Do Thawng – Ngalpi 2 lai American te in motto khat nei a, “United we stand, divided we fall – ih kingawl zo a ahile ih ding zo tu a, ih kikhentham le ih puuk tu hi” ahi hi. Hi thu taw ngaal hong do a, ngualzawna … Continue reading →\nJesu Sung Ah Na Theampo Kicing Hi\nPosted by thawngno ⋅ August 6, 2012 ⋅ Leave a comment\nTu ni US a theng mihing tampi in panntaing theng zo ki ngaisun tha thei hi. Pathian thupha tatak sia USbek ah a om hi ngawl aa, Topa Pathian sung bekma om hi. Topa thupha sia khuapi sung ah a om bangma, khuano sung zong ah om hi. Ih omna papo ah Topa in tha … Continue reading →


url: =Zomi leh Gamdang, Summaw Pilna ~ DK Khup :: ZOMI DAILY\nposted on 26 October 2015 at 7:10 am Lomkholna: Article, DKKhup, Education\n“Zomi leh Gamdang/Summaw Pilna” cih thulu tawh kikupna te avek in kasim a, a hoih vive hi sa ingh. Hauhna (Wealth) leh pilna (Wisdom) pen khat zawzaw (Either…or) cih sangin anih ciang in kicinna (Complement) in ngaihsun ingh. Kumpi Solomon in Pasian kiangh Pilna a nget ciangin, Pasian lungdam aa Pilna banah Hauhna zong na piakthuah hi.\n“Kham sangin pilna hoihzaw a, ngun sangin thutheihna deihhuai zaw hi.” Paunak 16:16 “Gibeon-ah zanin mang sungah Solomon’ tungah Topa kilang hi. Pasian in, “Nang kong piak ding hong gen in,” a ci hi. 6Solomon in, “Na nasem ka pa David’ tungah a lian itna kip na lak hi. Bang hang hiam cih leh cihtakna, thumanna tawh nangma mai-ah gamta-in, nangma tungah lungsim thutang hi. Nangmah in ama-a’ dingin hih a lian itna kip koihsakin, tuni-in ama tokhom tungah a tu ding tapa khat na pia hi.\n7Tu-in, Topa ka Pasian aw, kei pen naupangno khat hinapi-in ka pa David’ munah kumpi-in na nasempa nong koih hi. Bangci gamtatin bangci nasep ding cih ka theih khat zong omlo hi. 8A lian, a phazah a kisim zolo, a tamna a kiseh theilo, nangmah in na teelsa na mite lakah na nasempa om hi. 9Tua ahih ciangin keimah in a sia leh a pha ka theihtheihna dingin na mite ukna ding thu theihtelna lungsim na nasempa hong pia in. Bang hang hiam cih leh hih a lian a tam na mite kua in ukzo ding ahi hiam?” a ci hi.\n10Solomon’ thungetna in Topa lungkimsak hi. 11Pasian in ama kiangah, “Nangmah in hih thu hong ngenin, nangma-a’ dingin khan’sauna ahi a, hauhna ahi a, na galte thahzawhna ding ahi zongin hong ngenloin, a man thu na theihna dingin nang-a’ dingin thu theihtelna hong ngen na hih manin, 12en in, nangma hong ngetna bangin kong pia ding hi. En in, nangma hun ma-in nang tawh a kibang a omlohna ding leh nangma khitah zong nang tawh a kibang hong khan’lohna dingin pilna leh theihna lungsim kong pia ding hi.\n13Nangma hunsung tawntung kumpi dang nang tawh a kiteh theihlohna dingin nangma hong ngetloh hauhna leh pahtawina zong nang kong pia ding hi. 14Na pa David in a tot bangin nangmah in ka lampite tawnin, ka thukhamte leh ka thupiaknate na zuih nak leh na khan’ ka sausak ding hi,” a ci hi.” – Kumpi Masate 3:5-14\n“Solomon’ thungetna in Topa lungkimsak hi. 11Pasian in ama kiangah, “Nangmah in hih thu hong ngenin, nangma-a’ dingin khan’sauna ahi a, hauhna ahi a, na galte thahzawhna ding ahi zongin hong ngenloin, a man thu na theihna dingin nang-a’ dingin thu theihtelna hong ngen na hih manin, 12en in, nangma hong ngetna bangin kong pia ding hi. En in, nangma hun ma-in nang tawh a kibang a omlohna ding leh nangma khitah zong nang tawh a kibang hong khan’lohna dingin pilna leh theihna lungsim kong pia ding hi. 13Nangma hunsung tawntung kumpi dang nang tawh a kiteh theihlohna dingin nangma hong ngetloh hauhna leh pahtawina zong nang kong pia ding hi.” – Kumpi Masate 4:10-13\n“Tua ciangin Pasian in ama lungsim sunga a koih ama pilna a ngai dingin leitung mi buppi in Solomon’ omna zong uh hi. 25Amaute khempeuh in letsong, ngun leh kham tawh kibawl nate, puante, myrrh paknamtui, a namtui nate, sakolte, leh la-sakolte, a kumkumin tampi tak hong puak uh hi.” – Kumpi Masate 10:24-25\n“Pasian in Solomon’ tungah tehzawh lohin a thuk mahmah pilna leh theihna, leh genzawhloh lungsim zaina pia a, 30Solomon’ pilna in nisuahna lam mi khempeuh leh Egypt pilna khempeuh khumlet hi. 31Bang hang hiam cih leh midang khempeuh sangin amah pilzaw a, Ezrah mi Ethan, leh Mahol’ tapa Heman, Kalkol, leh Darda sangin pilzaw lai a, a kiima minam khempeuh lakah ama minthan’na kizel hi.\n32Amah in paunak tul thum zong genkhia a, ama laphuah dawng tul leh dawng nga ahi hi. 4:32 Pau 1:1; 10:1; 25:l; Sol 1:1. 33Amah in Lebanon-a om taamtak-a kipan phungmai-a po puknahte dongin singkung thu a gen hi. Amah in khe li nei ganhingte, vasate, a bokvak ganhingte, leh ngasate’ thu a gen hi. 34Mi khempeuh leh leitung kumpi khempeuh sung panin Solomon’ pilna thu a ngai dingin ama pilna thu a zasate hong pai uh hi.” – Kumpi Masate 4:29-34\n“Keimah in ka phawkkhiat thu in: Pasian in tomkha nuntak hih leitungah hong piak sungin, i sep thaman ne-in dawnin i om ding a hoihpen ahi hi. Hih pen mihingte’ thumong ahi hi. Pasian in mi khat neihlelam guan’in, a hauhna nuamtakin a neksak leh, amah lungdamin a sepna thaman ne-in a om ding hi. Tua nopsakna pen Pasian’ kiang pan ahi hi. Pasian in lungdamin omsak ahih manin a nuntak tomlam phawkin nei khalo ding hi.” -Thuhilhna 5:18-20\n“Pasian in mi khatpeuh tungah neihlelam, hauhna, leh pahtawina pia-in, a deih khempeuh neisak napi-in, tua nate nuamtakin zangsak loin, midang khat in nopsaklawh laizang hi. Hih pen a mawknapi, a thuman hetlo khat ahi hi.” -Thuhilhna 6:2\n“An in lung damsak a, zu in lung nuamsak hi. Sum in ahih leh na khempeuh a kicingsak hi.” -Thuhilhna 10:19\n“Pasian in amah a lungdamsakte tungah pilna, theihna, leh lungdamna pia a, ahi zongin a hehpihhuai mimawhte ahih leh a sep bek sisakin, amau’ thalawhsa khempeuh amah a lungdamsakte tungah a piaksak hi. Hih pen a mawknapi taktak, huihpi nungdelh bang bek ahi hi.” – Thuhilhna 2:26\n“Hih thute khempeuh banah gen ding thu khat bek om hi. Mihing hong kipian’sakna a thu bulpi pen in: Pasian zahtakna leh a thupiakte man’na ahi hi. A pha hita leh a sia hita leh a simthamin i hih simte nangawn i hihna khempeuhah Pasian in thu hong khen ding hi.” – Thuhilhna 12:13-14\n“ZOMI, ZOGAM mailam nuntak khuasak na sungah, ei a MIMAL mahmah a kipan GAM leh NAM a’ ding mainawt a i khantoh semsem theihnading in SUM le PAAI leh (or) PILNA SIAMNA, koizaw thupisak masa zawleng a hoihtam?”\nHih tawh kisai in thupi masak zawk ding pen mimal, innkuan dinmun zui in ngaihsut huai kha dinghi. Gentehna in, Sia Hang Khan Lian leh Siapi/Pastor Dongbawi tate aa dingin sangkah na ah haksatna tam khol lo kha ding aa, ahi zongin gamdang tung thak laitaan sang a tung lo nulehpa i tate aa ding in sangkah na ah haksakna tuamtuam hong ki pan pah kha dinghi. Gamdang tuamtuam te sin dan tam theih kei ingh , a hi zong US elementary, middle sangte bangah sang naupangte Homework/assignment te nulehpa in buaipih makaih ding ki sam mahmah hi.\nLibrary ah laibu simpih, kawmpih, Internet ah assignment bawlpih cih bangin nulehpa tungah tate pilna ding tampi ki nga mawk sa ingh. Van leina, zato paina cih bang thu tuamtuam te ah zong tawmbeek English thei kei leng hamsa mahmah pah dinghi. Tua a hih man in hih bang aa makaih na ah haksat na a nei ding nulehpa, mailamnulehpa a hi dingte, mimal khat peuhpeuh te a ding in a diakdiak in Basic English (English as a Second Langauage), computer literature beek hong sin thei pah uh leh thupi mahmah ding in ka ngaihsun hi.\nGED , Adult Education classes tuamtuam zong a kah zo te a ding in thupi dinghi. Innlam banga khawhsa ngak aa ki om lo in, i nisim nuntak na ding i buai pah hong kul hi mah ta leh utna a nei taktak te aa dingin lampi om veve dinghi (If there is a will, there is a way). Refugee agency, Public library, pawlpi pawlkhat, human resource zum te cih bangah a tam zaw man gen lo ( free of charge), hun tuamtuam mah in ki kah thei aa, laibu, dictionary, internet pan in zong sintheih na tuamtuam a hoih tam mahmah lel a hih man in lampi a om cih ding in ngaihsun ingh.\n“SUM zongpahte lah PILNA zongmanlo, PILNA zongpahte lah leiba tha’ngba tawh bekthamlo in, INNlam khakloh phamawh hizel, SUM leh PILNA lah hunkhat sungin kizongkhawm luanluan zoden samlo, ei pilna puakcianglah kuaman ong deihgawhlo.. .thatang bekmah hizawpian in tualah sawtvei kikhom loding hizelsi.”\nA tunga pen thu kim mahmah ingh. Hih thei leh mikhat pen thum ki pha thei in, khat in Pilna sinsin, khat in innlam sum khak ding thalawhlawh, a dang khat in mailam aa ding sum thalawhlawh thei leng. “Nisim na semsem, sum lah ki khol zo mahmah lo,sal tawh kibang phial hang” a cici zong ki tawm lo hi. Pilna sinna sum tam bei mahmah aa, Pell Grant , scholarship , sponsor nei in sum bei lo, a hih kei leh sum tam bei khol lo in sang na kah thei hangin, na sang kah na hangin opportunity cost tawm lo veve mawk hi.\nLampi Hoih Na Muh Leh Zui Pah In:\nSushi sai hoih na ngah khak leh hoihtak sem suak pah in. La lam, kimawlna lam, computer lam cih bang tuamtuam kivak na lam te (talent) ah na ki vak, mitampi sang na siam zawk (Extraordinary) mahmah leh tua lam zui suak pah in. High school zo lo, college degree na zawh man kei leh lungkia kei in, leitungah enterpreneurs lawhcing Bill Gates, Michael Dell, Walt Disney, Henry Ford, Mary Kay Ash, Richard Branson cih te high school man lo, ahih kei leh college man lo aa khol ( college drop out ) te a hi uh hi. Richest self-made American Billionaires te zong college degree ngah leh ngah lo te ahi uh hi. Golfer minthang Tiget Woods zong hunbit ki mawl ding in a sang kah na pan na khol phot hi.\nA hi zong in abeisa kum (13) sung leitung aa mihaupenpa a hi Bill Gates inzong kum (30) val khit teh a college kah na lui Harvard University pan in honourary degree khat na ngah aa, “I’ve been waiting for more than 30 years to say this: Dad, I always told you I’d come back and get my degree… I ‘ll be changing my job next year, and it will be nice to finally have a college degree on my resume” na ci hi. Yahoo! founders Jerry Yang leh David Filo , Google founder Sergey Brin leh Larry Page te uh zong nikhat ni teh Stanford University aa a PhD sin uh zop theih dingin a khun la uh hi. Sumhau in, na sepna ah i lawhcing mahmah zong ni khat ni teh degree mah lunggulh na ciang khat om veve leh kilawm hi.\nSangkah Zo Ding Dinmun Na Hih Leh Kah Pah In:\nHigh school diploma, college degree te nasep na khempeuh ah ki sam lo aa, a hi zongin professional Job pawl khat te hoihtak kiciantak in na sep theih na ding leh kimuanna na neih na ding in degree na neih kei leh hong ki sem sak lo kha dinghi – Doctors, lawyers, teachers, cih bang lamte.\nUS Census Bureau of Labor Statistics in (kal khat sum sanna) Real Weekly Earnings of full-time wage and salary workers, High School Diploma (or equivalent) $280-$966, Bachelor’s Degree $423-$1,720, Master’s Degree $520-$1,893, Professional Degree $552-$2,881, Doctoral Degree $635-$2,313 ci hi.\nBible college degree, seminary degree lo tawh Pastor, evangelist cih bang ki sem thei aa, degree ngah lo aa Pasian mizat mahmah ei Zomi sungah zong ki tawm lo ding hi. A hi zong in Laisiangtho sang aa laihilh ding cih bang nasep na te ah degree lo tawh hong phamawh kha dinghi.\nEvangelist minthang mahmah Billy Graham, America’s Pastor , Pastor to Presidents in, “All I had was a college degree, and I didn’t go any further. I wish I had. But I wish — one of my great wishes is that I had gotten more education” na ci lai hi. Laisiangtho sinna lam ahi zong, leitung lam a hi zong a hi thei bangbang in a sang penpen dong mah sin suak zo leng kisik a om lo zaw ding dan in mu ingh.\nSin thu (Program of Study), sang khat leh khat, mimal khat leh khat sum ngah dan, uk dan ki banglo ding hi. U.S Department of Labor , in Fastest growing occupations, 2006-16 , Occupations with the largest job growth, 2006-16 , Carreer Guidance , cih bang Frequently Asked Questions ah hoihtak koih aa sang zom thak ding te a ding in ngaihsun huai thu hi. Hih zo leh Best High Schools, Best Colleges and universities te ah zom zo leng a hoih pen dinghi. Ivy League sangte ah kah zo ding hanciam huai sa ingh.\nA sum in a tam bei pawl sang hi tuan lo in Admission Tests te ah sang ang leh merit-based scholarship tawh a kah zo pawlkhat om hih tuak hi. Graduate sang undergraduate admission haksat tuak zaw hi. A huampi in sang man teh nasep muh ol zaw, sum tam sang zaw leh ki lawm hi. College kipan tung te aa ding in Community colleges ah kah leh inn tawh ki nai leh sum bei tawm hamtang thei hi. State Universities te ah in-state tuition tawh ngah leh sum phatuam ding hi.\nLaisiangtho lam sang te ah Independent Baptist Schools, Theological schools of North America, Southern Baptist Schools, Evangelical seminaries and Theological Colleges, cih te ah i kah nop tawh ki tuak in om ding lamen ingh. Sang ah i kah ma in tua sang i accreditation status thei huai kha dinghi. Laisiangtho sang pawlkhat accreditation agency tawh ki zop lo hoih a sa zaw pawlkhat om aa, tua lo secular sangte a hih leh regional, national accredited sang a hih kei leh nasep zon na haksat na om thei ki ci hi. Sang pawlkhat te leuleu accredited lo hang sang minthang, sang hoih mahmah leh nasep zon na ah zong lem mahmah sang zong om tuak veve hi.\nNa Hih Theih Bangbang Lamin Pilna Ngah Sawm In:\nInternet users ( 1.7 % of the total population ) a hi Cuba gam Communist makaipipa Fidel Castro in, ” Whoever has a computer has all published knowledge at their disposal and the privileged memory of the machine belongs to them too” na ci sam hi.\nSang minthang Massachusetts Institute of Technology (MIT) in free Online Courses (1800) nei aa, Yale University in zong Online Video Lectures and courses pawl khat nei hi. Open Culture in Free Online Courses and Lectures from great universities link hoih tak khat nei hi. Wikipedia in zong Wikiversity cih nei in university aa ki sin subject tampi tak courses nei hi. Apple Company in zong iTunes U cih nei hi. ( over 50,000 educational audio and video files from top universities, museums and public media organizations from around the world )\nHalf Price Book Store, Amazon.com , ebay.com cih bang te leh University Book store cih te ah laibu lui ki man mahmah in kingah thei hi. University textbooks te bukhat teh US$ 100 kim bang man thei aa, a hi zong new edition om in sangkah kik ah ki laih leh old edition pen $ 5 bang in ki ngah thei hi. Kum sim phial in text book new edition om sak aa, a taktak in tam lua ki laih peuhmah lo hi. Nasep pawlkhat te ah college degree neih ding phamawh ding aa, a hi zong pawlkhat te ah thei peuh leng hong ki cial dinghi. Pilna zongnuam taktak te ading in lampi tuamtuam om cih ding hi sa ingh.\nInternet, Web portal, Zomicenter, Zomi, Blessed Zomi, Zomi Innkuan kipawlna khat peuhpeuh cih te i Yahoo groups, cih te tuamtuam pan ki zom in haksatna te ki kum, thu leh la tuamtuam ki hawm sawn den ding thupi sa ingh. A hi thei peuhmah in Broadband Internet service lak huai hi. A diakdiak in US gam pen internet zang a tampen na gam hi na pi, ei Zomi te internet service inn aa nei lo ki tam lai kha dinghi. Pawlkhat ten Internet, email zat dan sin ding in zong a tuat lo ki om lai hi. Thu theih nop leh lawmte phone set ziauziau thei zaw uh hi. A hi zong in Computer hunsung ah hihte hih thei lo in nei kei mawk leng tampi khantot na ah ziakai tuam mahmah ding hi hang. A diakdiak in khangthak naupang te a ding in ngaihsut sak huai mahmah hi.\nTop 10 Solution For Educating Our Children (By Bill Gates)\nZomite khantotna ding in:\nLaisim minam, lai gelh minam hih sawm ni. Oral Relational Society pan in Analytical Culture ah ki laih sawm ni. Thuman, thu leh la a hoih zaw i muh, i theih zawk na ding in kiseelna ( Debate) tha pia ni. Minamneu Zominam te i picin, midang ten hong theih, hong pi muh zawh na dingin, midangte sang kidawk veva mah leng…\nSum zong te zong hau veva in, Pilna zong te zong pil veva mah leng…. Ngelh khialh na om leh ki mai sak ni. Deihsakna bek tawh ka muh dan kong at hi. Kei zong bangmah ka hi zo nai kei aa, kei leh kei a ding in zong tha ki piak kawmkawm mah in ka at a hihi. Zomi sungah, D.K. Khup (New York)\nPrevious: Zolai hong kipatna ~ Rev. Khup Za Go\nNext: Pianpih Pau tawh Pasian Biak